Garizumako 3. igandea\nSenideok: Garizuman gora goazelarik, halako une berezi batean aurkitzen gara: bataioko igandeetan sartzen gara gaurkoarekin. Gaur hasi eta hurrengo bi igandeetan, bataio-katekesia paregabea eskainiko digu Eliza amak, bataioaren ibilbideetan zehar, Pazko-Gaubeilara berriturik iritsi gaitezen. Eta katekesia hauetan, gure bataioaren eta Pazko-misterioaren eduki berritzailea adieraziko zaigu. Ebanjelio-atal harrigarriak irakurtzen ditugu, gure bizitzaren sustrai-sustraiak harrapatzen dituzten ebanjelio-atalak.\nGaurko irakurgaietan, egarriaren eta uraren sinbolismoa erabili dugu, entzun dugunez. Israel herria nekaturik zihoan basamortuko bide luzean. Egiptoko morrontzatik askatasunera bidean zihoan, eta pozik, baina bide hura luzeegia eta latzegia gertatzen zitzaion. Eta marmarrak barrua gaiztotu zion herri hari. Jainkoarekiko hasierako sinesmen eta uste gazte hura, nekearen atzaparretan zahartu eta hustu egin zitzaion. Agindu zitzaien lurralde bizi berriko hura ez zen iristen. Eta sentitzen dutenaren irudi gordin, egarria sentitzen dute. Egarri hori adierazgarria da benetan: egarri hori ezina da, etsipena, utzitakoaren gogo-mina, zalantza. «Jainkoa gurekin ote dihoa benetan?». Jainkoa haiekin zihoan, bai, eta harkaitzeko ura emango die, Jainko horren hurbiltasuna eta maitasuna senti ditzaten. Ez daude eskutik utziak. Ez doaz bakarrik. Promesak indarrean irauten du oraindik ere.\nHalatsu gertatzen da ebanjelioko emakume egarritu horrekin ere. Jesusekin bizi duen elkarrizketa sakon eta berritzailea, iturriaren ondoan gertatzen da. Emakumea, bere egarria kentzen ez dion iturriaren ondoan dago, eta egarria betiko kenduko dionaren ondoan. Emakumearen egarria tristea da, ase-ezina, bizi-egarria. Zoriona nahi du eta bilatzen du. Barrua hutsik sentitzen du emakumeak. Ez daki nongo eta nolako uretatik edan. Iturri askotan ibilia da. Baina ezerk eta inork ez dio ase bere barrua. Eta betiko tristura poztu ezinarekin bizitzera jarria dagoela ematen du. Eta emakume horrengan nabari ditugu egarritik sortzen diren ondorio ilun guztiak: samariarren eta juduen arteko konpondu-ezina, erlijioen arteko borroka gezurtia, munduko eskaintza askoren iruzurra, eta horrek guztiak barruan uzten duen egoera negargarria.\nJakina! Israel herriarena eta ebanjelioko emakumearena ez dira garai bateko egoera igaroak. Gu guztion irudi ditugu gaur bertan. Gu ere egarri gara. Gu ere nekatuta goaz. Guri ere tentazio gaiztoa sortzen zaigu bihotzetik: «Jainkoa gurekin al dahil? Ez ote da hau guztia iruzur hutsa?». Gure barruko egarria eta biziezina erakusten duten galderak eta zalantzak dira. Guk ere Egiptoko morrontza amets izan dezakegu eta izaten dugu. Guk ere handik eta hemendik bila dezakegu, inon aurkitzen ez dugun zoriona. Guk ere gure bizia hustu dezakegu, sasi-eskaintzen morrontzan. Guk ere bila dezakegu zoriona dirutan edo atseginetan edo agintean edo besteen gainetik egon eta azaltzean edo … al dakit nik zertan! Hainbeste jendek bizi du barrua erretzen dion kezka etsia! Hainbeste aldiz sentitzen dugu halako egoera mindua, gure barrua sekula ase ahal izango ez bagenu bezala!\nEta etsipen triste horrek ondorio desegileak ditu gure barruan: zertarako segi bilatzen? Zertarako segi leialtasunean? Zertarako segi maitasun-bidean? Merezi al du gehiengoaren kontra ibiltzea? Merezi al du aurrera egitea? Erosotasunaren eta egokitzearen jarrera lasaiagoak nor ez du tentatzen?\nGure egarrien eta iturrien ondoan Jesusekin egiten dugu topo. Gure egarrien ondo-ondoan baitago bera. Eta barrua irekitzen digu. Jesusen aurrean ez daukagu gordetzen eta gauzak estaltzen eta ibili beharrik. Hark ondo asko daki gure barruaren historia. Hark ezagutzen ditu, zorionaren eta egiaren eta benetako askatassunaren bila egin ditugun bide guztiak. Ondo asko ezagutzen du bide horiek utzi diguten frustrazio sakona. Eta askotan, gure egonezinaren arrazoia kanpoan bilatu ohi dugu: erlijioa eta eliza eta aginduak eta heziketa eta gertaerak eta ondokoak eta… Ez, ez. Gure barruan daude gure egarriaren egiazko arrazoiak. Non jarri dugu bihotza? Zertan oinarritu ditugu zorion-usteak? Norena da gure bihotza? Zertan sinestu dugu? Jesusek geure barrura sartzen gaitu. Egiazko topaketak eta egiazko asegarriak barruan dauzkagu. Eta barruko egiara iritsi behar dugu. Zenbat senar edo zenbat bihotz-bidetan bilatu dugu zoriona?\nEz alferrik! Gure bihotza egiazko zorionerako egina dago. Eta Jesusek bakarrik ase dezake bere onean gure barruko egarria. Geure barruko egia bistara ateratzen digunean, orduan aurkitzen du pertsonak zorionaren eta asetasunaren egia. Egiazko ura bilatzeko ez daukagu urrutira joan beharrik. Ez dugu gauza asko behar. Beharbada gauzatxo bat bakarrik: jo dezagun gure bihotzeko harkaitzean! Gogorrenean aurki dezakegu ura! Jo dezagun geure bihotzeko ilunbea fedaren makilaz eta aterako da ura. Nire bihotzetik ura? Bai, nire bihotzetik! Jo dezagun gure barruko gezurra uste onaren makilaz eta bizi-iturria urratuko da, askatasunaren ura dariola. Orduan ulertuko dugu, gure barruko egiara eraman gaituen Jesus hori dugula egiazko ur-iturria. Orduan ulertuko dugu zer den fedearen argia eta indarra.\nBadakit, denok dakigu, ez dela erraza gure betiko jarrera eta itxikeriak ireki eta Jesusen aurrean bihotz zabalik jartzea. Gure bihotza kipula-geruza gehiegiz estalia daukagu. Eta barruko egiara sartzea ez da erraza. Aitzakia gehiegi prantatu dugu, gure itxikeria estaltzeko. Baina, Jesusen iturria geruza horien guztien azpian dago. Gure barruko zoriona, gogortua daukagun bihotz horren harkaitzean dago. Jesusen agindura, barrura sartu behar genuke. Kanpoan sakabanaturik ibiltzetik, barruko egia ilunera etorri behar genuke Garizuma honetan. Eta barruan aurkitu behar genuke, Jesusek eskaintzen digun zoriona. Posible da! Izango ez da ba!\nEukaristia honetan, egaizko iturriaren ondo-ondoan eserita gaude. Eta ospakizun honek ere barruko egiara eragiten digu. Berreskura dezagun geure barrua, eta geure barruan aurki dezagun bizirako besarkatzen gaituen Aita ona. Zertarako ibili beti egarri, ura hain eskura edukita! Zertarako, adiskidea!?


Azterketa baten arabera, bizkarreko mina kroniko bihurtzeko arriskua aurreikusitakoa baino lau aste lehenago handitzen da. | Consumer\nAzterketa baten arabera, bizkarreko mina kroniko bihurtzeko arriskua aurreikusitakoa baino lau aste lehenago handitzen da.\nTratamenduak 14 egunetik aurrera aplikatu beharko lirateke, eta ez sei asteetan, orain arte uste bezala.\nBizkarreko mina kroniko bihurtzeko arriskua bi astera handitzen da, eta ez sei astera, orain arte uste zen bezala. Hala erakusten du Espainiako Bizkarreko Minen Ikertzaileen Sareak (REIDE) egindako azterlan batek, non Balearretako ikertzaileek parte hartu duten.\nLan horren arabera, bizkarreko mina duten pazienteen %80k baino gehiagok sendatzeko joera dute berez, baina minak 12 aste baino gehiago irauten duen gaixoen ehuneko txikia kroniko bihurtzen da, eta gaitz horrek eragiten dituen kostu guztien %70 baino gehiago eragiten du, eta urtean Barne Produktu Gordinaren (BPG) %1,7 eta %2,1 artean dago.\nAzterketa horrek frogatzen du mugatze-maila hobetzeko eta bizkarreko mina kroniko bihurtzeko arriskua murrizteko tratamendu eraginkorrak 14 egunetik aurrera aplikatu beharko liratekeela, eta ez sei astera, orain arte bezala. “Tratamendu bat aplikatzeko sei astera arte itxarotea ez dago justifikatuta, eta orain arte une horretan aplikatzen ziren neurriek maiz huts egitea azal dezake, beranduegi baitzen”, adierazi du.\nHorrez gain, lanean sakondu egiten da oinazearen iraupenaren eta intentsitatearen, eragiten duen eguneroko jardueraren mugen eta horrek dakarren bizi-kalitatearen murrizketaren arteko korrelazioan. Aurkikuntzek erakusten dutenez, mina agertzen denean duen intentsitateak ez du iragartzen pazienteak izango dituen mugen larritasuna, ez eta haren bizi-kalitatearen etorkizuneko narriadura ere.\nHala ere, 14 egun edo gehiagoko iraupena izateak muga horiek iragartzen ditu, eta muga horiek bizi-kalitatearen murrizketarekin lotzen dira. Hala, bada, azterlan horrek berresten du minaren iraupenak —eta ez haren intentsitateak— murrizten duela bizi-kalitatea, eta areagotu egiten duela eguneroko bizitzako mugak kroniko bihurtzeko arriskua.\nbizkar min tratamendu


Badok | Disko kritika: “Iluntasuna besarkatu nuen betiko” (Numen)\nDisko kritika: “Iluntasuna besarkatu nuen betiko” (Numen)\nGaua, ilargia, iragana eta iluntasuna. Basoaren erraietatik itzuli da Arrasateko Numen taldea. Hamabi urteko isiltasun hotzari bukaera eman diote Iluntasuna besarkatu nuen betiko laugarren diskoarekin (Les Acteurs de l’Ombre Productions). Urrun geratu da aurreko lana, eta gutxi izan dira emandako kontzertuak. Seikotea egonkortzeko izan dituzten zailtasunek behar baino gehiago atzeratu dute prozesu naturala. Sustraien arteko bidetik, ordea, aurrera atera dira.\nMuturreko doinu beltza eta tokiko folka uztartzeko joerarekin bat egin zuten gipuzkoarrek. Horri gehitu behar zaio hitzen tematika: euskal mitologia eta paganismoa. Arbaso zaharrei begira, joandako eresien bila aritu dira, eta disko berrian ere euren izaera mantendu dute. Inguma, Gaueko, Herio eta Mikelot pertsonaia mitologikoei erreferentzia egiten diete abestietan, baina diskoaren izenburuak aurreratzen duen gisara, iluntasuna da lan osoaren estalkia. Are gehiago, “Iluntasuna soilik” da aurreneko kantua.\nArrasatekoen lehen bideoklip profesionalerako hautatu dute bigarrena, eta diskoko luzeena: “Lautada izoztuetan”. Sortu duten ederrenetarikoa da bere makurtasunean. Bidaia eta bilaketa existentzial baten kontaketa da, bideoan irudi ikusgarriekin islatu dutena. Musikalki ere folk melodia gordin paregabea du, galdutako itxaropenaren eresi hura gogora ekartzen duena. Gainerako abestiek maila oldarkorrari eusten diote. Esaterako, “Pairamena” eta beste melodia folk latz bat duen “Behin hilko naiz”.\nDiskoaren bigarren erdian ageri da izenburua. “Nire arnasean biziko da gaua” abestian aipatzen da, gipuzkoarren hiztegi berezituarekin. Gainera, hirugarren minututik aurrera agertzen da iraganean horren presente izan zuten esentzia atmosferikoa. “Itzaletan solasean” lasai hasten bada ere, aurki topatzen du ohiko bide makurra, eta gordintasun berekoa da “Iraganeko errautsak”, barre algara eta guzti. Lanari oso bestelako bukaera emateko dago “Itzaltzuko bardoari” folk eresi akustikoa. Haize sorginduen intziriak lehen lan laburrean egin bezala, Benito Lertxundiri egin diote gorazarre. Ahotsak zera dio: «Joandako eresien bila jarraituko diagu». Izan bedi horrela.\nDisko kritika: ‘Industrial Sunbath’ (Killerkume)\nETIKETAK:Benito LertxundiBlack MetalaDisko KritikakDiskoakNumen


Balmasedako Osasunsarea | OSI EZKERRALDEA ENKARTERRI CRUCES\nInicio Nabarmena Balmasedako Osasunsarea\n-Sare honek helburu bat baino ez du: bizimodu osasungarri bat sustatzeko marko partekatu bat eraikitzea, hain zuzen.\n-Osasunsarearen ibilbideari ekiteko, hamazazpi pertsonak hartuko dute parte jarduera fisikoa agintzeko programa batean.\n-Parte-hartzaileei jarduera fisikoaren inguruko argibideak emango zaizkie, plan pertsonalizatu bat prestatuko da bakoitzarentzat eta hartutako ohiturak indartzeko udalak dituen baliabideei buruzko informazioa emango zaie.\nEzkerraldea Enkarterri Gurutzetako ESIko Balmasedako Lehen Mailako Arretako Unitateak, Bizkaiko Osasun Publikoaren eta Adikzioen Zuzendariordetzarekin eta Balmasedako udalarekin batera, tokiko osasun-sare bat abiarazi du: Balmasedako Osasunsarea. Sare horren helburu nagusia bizimodu osasungarri bat sustatzeko marko partekatu bat eraikitzea da eta, horretarako, aliantzak landuko ditu komunitatean, politiken eta jardueren arteko sinergiak sortuz eta pertsonen parte-hartzea eta ahalduntzea lortzeko ekarpena eginez.\nBalmasedako Osasunsareak jarduera fisikoa sustatzeko programa batekin emango dio hasiera bere ibilbideari, astelehen honetan, urriak 17. Programa osasuneko arrisku-faktoreak dituzten herritarrei zuzendutakoa da eta bertan, sareko kideez gain, Bizkaiko Foru Aldundiaren Gaztedi eta Kirol Sailak ere parte hartuko du. Helburua honako hau da: inolako jarduera fisikorik egiten ez duen eta patologia kronikoak dituen biztanleriaren % 30 horren ohiturak aldatzea.\nTestuinguru horretan, Balmasedako osasun-zentroko langileen ardura izango da patologia zehatz bat duten pertsonak hautatzea, lehen fase honetako 17 parte-hartzaileak aukeratu arte. Horientzat, jarduera fisikoen programa bat diseinatu da, eta hori betetzeko astean bi egunetan kiroldegira joan beharko dute. Bi taldetan banatuko dira: lehen taldea kiroldegira joango da astelehen eta asteazkenetan, 10:00etatik 11:00etara, eta bigarren taldeak astearte eta ostegunetan izango du hitzordua, ordutegi berean, hau da, 10:00etatik 11:00etara. Zerbitzua urtebetez eskainiko da, joaten diren pertsonengan ohitura bat sortzeko asmoarekin, horrela, programa amaitutakoan ere beren kabuz jarduera fisikoa egiten jarrai dezaten. Urtea pasatzean, beste talde batekin egingo da lan, aukera berdina eskainiz.\nParte-hartzaileei jarduera fisikoaren inguruko argibideak emango zaizkie. Gainera, plan pertsonalizatu bat prestatuko da bakoitzarentzat eta hartutako ohiturak indartzeko udalak dituen baliabideei buruzko informazioa emango zaie. Era berean, osasun-arloko jarraipena egingo zaie «helburuak ebaluatzeko eta tratamenduarekin aurrera jarraitzea errazteko».\nZerbitzu bat eskainiko zaie jarduera fisikoa egiteko beharra izan arren, hainbat arrazoi direla medio, inolako ariketarik egiten ez dutenei. Ez da osasun-aholku bat bakarrik, jarduera fisikoa agintzeko ibilbide bat baizik. Osasun-zentroan hasiko da eta kiroldegian jarraipena izango du, harremanetarako eta egindako lana monitorizatzeko pertsona jakin batzuen laguntzarekin.\nJarduera berri honetaz gain, Balmasedan lanean ari gara dagoeneko beste programa batzuetan:\nTabako-kerik gabeko Balmaseda.\nOinarrizko osasun-prestakuntza eskoletan.\nKontsulta Gazte Gela.\nNoticia anteriorGurutzetak haurrentzako onkologia arloa irudizko baso bihurtu du\nNoticia siguienteZelan jokatu bihotzeko atake baten aurrean?


......Denak urrun dauden espetxetatik irten dira. 6 urte bete direnean ETAk bere ekintza armatuen amaiera iragarri zuela, adierazgarria da Euskal Preso Politikoen Kolektiboak sufritzen dituen espetxe politika honen salbuespen neurri guztiak aktibo jarraitzen dutela. Baita larri gaixo diren euskal presoak mantentzen dituzten salbuespen neurriak. Oier Gomezen muturreko egoerak bere askatasuna eragin baldin bazuen ere, gaixotasun larri eta sendaezinak dituzten 22 euskal preso politikok espetxean jarraitzen dute beraien eritasuna aitzinatzen ari dela, beraien osasun eta bizitza eskubideak urratzen diren bitartean. Bestalde, Ibon Iparragirre Arrasateko osasun zentro batean ingresatzeko berriki hartutako erabakia iseka berri gisa hartu beharreko erabakia da, azken finean arriskuaren aurrean hartu daitezkeen neurriak saihestu egiten baitituzte. Euskal preso eta iheslari politikoen senide eta lagunok 9 ezbehar sufritu ditugu bisita eskubidea bermatu ahal izateko behartuak egitera gauden bidai amaigabeen erruz. Azken ezbeharra aste honetan bertan, ondorio larriak izan dituena, bi senide ospitaleratu behar izan dituztela.\nHala ere 2017ak urrats garrantzitsu asko utzi dizkigu. Erantzukizun eta duintasunez gobernu espainiar zein frantziarrak jarritako oztopo guztiak gainetik kenduarazteko konpromisoak ikusten ari gara, hain luze eta arantzatsua izaten ari den konponbide eta bakearen bidean. Apirilak 8 edo abenduak 9 bezalako data garrantzitsuek indarra jartzen dute gizarte zibilaren gain, prozesua aurrera egitean jarri duen erantzukizuna eta borondatea ageriko jarriz, nahiz eta estatuen partetik trabak eta blokeoak egon. Borondate eta erantzukizun bertsuarekin Kolektiboak bere eztabaida luzea amaitu eta erabaki garrantzitsuak plazaratu zituen egungo espetxe politikaren aitzakiak hustuaraziz. Etxerat Elkarteak eta beste hainbat eragilek espetxe politika krudel honen ondorio larri eta zentzugabekoa ezagutarazteko egindako lanak bere fruituak ematen ari da: Eusko Legebiltzarrean eta Nafar Parlamentuan, Euskal Herriko sindikatu guztien babesarekin, larri gaixo diren euskal presoen egoeren konponbidearen alde egindako deklarazioak. Baita euskal preso politikoek sufritzen duten urrunketa politikari amaiera emateko bidean inplikatzen ari diren eragile politikoak eta Europar Parlamentuaren gehiengo osoak urrunketaren aurka aurkeztutako Bergeron txostena ere aipatzekoak dira. Eta noski, ezin dugu aipatu gabe utzi Foro Sozialetik egiten ari den lan baliotsu eta ausartaz zein Irekik euskal preso politikoen gerturatzearen alde jasotako 80.000 sinadurak.\n2017a urte bizia izan da. Borrokan eta sufrimenduan, aurrerapausoetan, akordioetan, erabakietan, garaipen txikietan. Urte berriari euskal gizartean eta bertako eragile konprometituengan dugun itxaropen eta konfiantza ukigabearekin ekin nahi diogu. Hainbeste maite ditugun senide eta lagun preso eta iheslariengan bista kendu gabe, lan egiten jarraitzeko konpromisoa berresten dugu eurak itxaroten jarraitzen dugun bitartean.


Hondakinak biltzeko sistema berriaren inguruko informazio saioak egingo dituzte - Aia orio - Karkara.eus\nHondakinak biltzeko sistema berriaren inguruko informazio saioak egingo dituzte\nKarkara 2017-11-30 16:45\nOtsailaren 1ean sartuko da indarrean Udal Elkarteak sustatu duen hondakinak biltzeko sistema berria.\nAbenduaren hasieran etxeetara bidalitako informazioa osatu edo zalantzak argitzeko helburuarekin, informazio saioak antolatu dituzte Aian, Getarian, Orion, Zumaian eta Zarautzen. Herritar guztiak gonbidatu nahi ditu Udal Elkarteak, eta saioak laburrak eta argigarriak izango direla azaldu dute.\nSaio informatiboak Kultur Etxean egingo dira, euskaraz, ondorengo egun eta ordutegian:\nabenduaren 14an, 16.30ean, 18.00etan eta 19.30ean\nabenduaren 29an, 12.00etan.\nSaio informatiboak Kultur Etxean egingo dira, euskaraz eta gaztelaniaz, ondorengo egun eta ordutegian:\nabenduaren 14an, 10.00etan (euskaraz), 17.00etan (gaztelaniaz) eta 19.00etan (euskaraz)\nabenduaren 29an, 10.00etan (euskaraz).\nUrola Kostako Udal Elkartearen arabera, sistema berriak hainbat abantaila ekarriko ditu: baliabideak optimizatuko dira eta birziklatzeko aukerak biderkatu eta errefusa gutxiago sortzeko aukera emango du, besteak beste. Urtebetean %40ko birziklapen tasatik %60ra igotzea da erronka, eta hiru urtean %75era iristeko helburua jarri dute.\nKarkara 2017 aza 29 Aia Orio\nHondakinak gaika biltzeko sistema berria abiatuko dute 2018ko otsailean. Etxebizitza bakoitzak txartel magnetiko bana jasoko du, zaborra eta organi...


23 enero, 2019 23 enero, 2019 Redacción, Síguenos en Twitter @euskonoticias y Facebook.com: euskadinoticias 756 Views 0 comentarios\nLiteratura, zinea, antzerkia, musika eta arte plastikoak hartzen dituen egitarau osatua prestatu du Kultura Sailak urtarriletik maiatzera bitartean. Nabarmentzekoa da euskal zineari eskainitako tartea\nJone Amezaga del Frago dantzariak eman du urtarrilaren 24an, ostegunean, Biterira ekarriko duen lanaren berri. Diziplina ezberdinak hartzen dituen ikuskizunak programatzen dira Nahastekak atalean. Atal horretan, hain zuzen ere, sartzen da Esku harriak: Oteizaren (H)aria ikuskizuna. Jorge Oteiza artista polifazetikoaren unibertsoaren inguruan sortutako dantza eta musika emanaldia da. 20:00etan ikusteko aukera izango da 7,5 euroren truke.\nMikel Laskurain ere gaurko aurkezpenean izan da. Xake Produkzioak konpainiaren eskutik haur antzerkiarekin ausartu dira lehen aldiz, eta “oso ondo funtzionatzen ari da”, esan du Laskurainek. Aluarekin jaio den baina mutil sentitzen den Aneren istorioa kontatzen du Lur antzezlanak. Egoera hori ulertzeko arazoak ditu Aneren aitak eta umearen aitonak Ane eta horren aitaren harremanak berbideratzeko ahaleginak egingo ditu. “Jende askok esan digu egoerarekin oso identifikatuta sentitu dela eta hori oso pozgarria da guretzat”, adierazi du Laskurainek. Lurmartxoaren 3an, igandean, taularatuko dute, 12:00etan, eta sarrera 3 eurokoa da.\nHorretaz gain, Benetan be konpainiaren Inondik inora, Valentziatik datorren L’Home Dibuixat konpainiaren Screen Man, La Enana Naranjaren Kontu Kontari eta La Baldufa katalanek Pinoccio klasikoari buruz egiten duten interpretazioak osatzen dute haur antzerkiaren eskaintza.\nHelduentzako antzerki zikloan hiru lan taularatuko dira Biterin apirilaren hasieran. Tartean Teatroaren Ghero, eta Vaiven Producciones konpainiaren Erlauntza -biak euskaraz- eta Perigallo Teatroren Espacio Disponible -gaztelaniaz-.\nMusikari dagokionez, Olatz Salvador musikariak bakarkako lehen estudioko lana, Zintzilik, ekarriko du Hernanira. Eñaut Elorrieta kantariak eta Kaabestri String Ensemble hari-boskoteak Harian proiektua aurkeztuko dute Biterin. Maite Larburu hernaniarrak bakarkako lehendabiziko lana aurkeztuko du: Hezurren azpian.\nEuskal zineari dagokionez, Joseba Sarrionandiaren unibertso literarioan oinarrituta hamabi zinegilek sortutako lan kolektiboa, Gure oroitzapenak, ikusi ahalko da. Aralar, mundua leku den lurra eta Jainkoak ez dit barkatzen lanek osatzen dute euskal zineari buruzko atala.\nHorretaz gain, literatura atalean, ipuin kontaketak, irakurketa kluba, irakurketa partekatuak eta solasaldiak ere izango dira aurtengo udaberrian. Komikigintzak izango du leku berezi bat egitarauan\n← Previous Izaskun Bilbao pide a la Comisión Europea seguir el caso de Pablo Ibar\nGipuzkoa activa el procedimiento para recalcular el IRPF de las bajas por paternidad Next →


Aurrekoa Martxoak 21 Asteazkena Hurrengoa\nMartxoak 21 • 19:00 • Tomasene K.E. (Altza-Larratxo) Kultura +\nKlima aldaketak Bizkaiako Golkoko ibaietan izan dezakeen eraginari buruzko hitzaldia. Azken 60 urteotan ibaiotan izan diren aldaketak eta joerak.\nLurralde antolamendua ere aztertuko da; soro landuak, basoak, larrediak.... Azken finean ez abaitago ura ulertzerik lurra ulertu gabe, eta ez bata ez bestea ezin dira geratu Klima Aldaketaren aurreko adaptazio/mitigazio neurrietatik kanpo.\nIñaki Antigüedad: Hidrogeologian katedraduna\nAne Zabaleta: Hidrogeologian doktorea, ikertzailea\nMartxoak 21 • 19:00 - 21:00 • Koldo Mitxelena Euskara +\nTerrorismoaren biktimen inguruko kontakizun eta aitorpenak.\nPartaideak: Inesa Ariztimuño (Baketik-ko kidea), Felipe Juaristi (idazlea), Iban Zaldua (idazlea eta UPV/EHUko irakaslea)\nMartxoak 21 • 19:30 • Liburutegi Nagusia (Parte Zaharra) Literatura\nDonostia Kultura Poesia Lehiaketaren lehenengo edizioaren sari banaketa.\nMartxoak 21 • 18:00 -19:00 • Tabakalera Tailerrak\nMartxoak 21 • 18:30 • Euskara +\nEgian euskaraz bizi nahi dugulako… Euskaraldia Egian!\nNola lortuko ditugu ahobiziak eta belarriprestak Egiako elkarte, koadrila eta mugimendu desberdinetan?


Tim Berners-Lee-k Linked Data argitaratzeko lau oinarrizko arau definitzen ditu: 1. URIak erabili baliabideak modu unibokoan definitzeko. 2. http URIak erabiltzea informazioetara iristeko 3. Baliabideen informazioa RDF formatua erabiliz eskaintzea 4. Argitaratutako datu ezberdinekin loturak izateko beste URIetarako estekak gehitzea.\nSubjektua: URI erreferentzia bat adierazten du, pertsona bat, edo erreferentzia egiten diogun nodoa.\nPredikatua: Subjektuak objektuarekin duen erlazioa adierazten du.\nObjektua: Predikatuak subjektuarentzat definitutako propietatearen balioa.


Erosi Euskal Sagardoa 1565\nEuskal Sagardoa EKO 1565 Ekain\nEkain sagardotegiaren infomazioa\nBizitza lasai eta jasangarriaren aldeko apustua egin duen familia dugu Aitor eta Iratxerena. Baserriaren lurretan sagastiak landatzea izan zen Aitorrek eman zuen lehen pausua, gurasoen bultzada eta laguntzarekin. Sagastiak jarri eta sagardo munduak tentatuta eman zuen bere lehen ekoizpena egiteko pausua. Ordutik hona bertako eta kalitatezko Euskal Sagardo Ekologikoa izan da etxe honen produktu izarra eta etorkizunerako apustua. Baserriko bizitza estimatzen duen bikote honek etxeko ateak zabalik ditu beren etxeko ohitura eta bizimodua gustu duenari erakusteko: sagastiak, dastatzea, elaborazio gunea. Slow life deritzon filosofia eta bakean murgiltzeko paradarik aproposena!


Loturak | Ikusiz ikasi\nHome > Uncategorized > Loturak\nBilboko Eleizbarrutiko Komunikabideetarako Sailetik IKUSIKASI eskaintzen deutsugu.\nZure pastoral eta hezkuntza egitekorako ikus-entzunezko materiala bilatzeko eta aurkitzeko lekua\nTaldean, gelan… dozun esperientzia batera jarteko eremua…\nPastoral baliabidetzat hartutako ikus-entzunezkoari buruz alkarrizketan jarduteko, komentatzeko, eretxia emoteko… eztabaida-lekua\nZINE ETA FEDEARI BURUZKO BLOGA\nInterneten kalidadezko eduki zinematografiko erlijiosoen gabeziari aurre egin ahal izateko sortu zan ‘Zinea eta Fedea’ weba, pelikulak online legez ikusteko aukerea emoten dauan jatorri espainiarreko lehen plataforma.\nZine espiritualaren astearen web orrialdetik ondo etorria egiten deutsegu hezkuntza eta pastoral ekimen hau ezagutu gura dabenei. Zine espiritualaren ZABALKUNDERAKO proposamena be bada eta, horregaitik, kritika eta gomendio gaurkotuak eta zinearen historiaren ingurukoak aurkituko dozuez web honetan.\n‘Pantalla 90’ Espainiako Gotzainen batzarrako Komunikabideetarako Gotzain Batzordeko Zine Sailetik ateraten dan aldizkari digitala da. Kristau esperientziaren barritasun iraunkorretik gaurkotasun zinematografikoari buruzko begirada kritikoa eskaintzea da aldizkari honen helburua.\nZINEA ETA ASKATASUNA\n‘Zinea eta askatasuna’, bitarteko independentea da eta barri emotea, heztea eta entretenitzea da bere asmoa.\nEntzun gura gaituen guztiei eroan gura deutsegu kultura. Objektibotasunez eta zorroztasunez jokatu gura dogu informazinoagaz, iturririk onenez baliatuz, baina geure printzipioei uko egin barik. Zinea ikuspuntu antropologiko eta axiologikotik aztertzen dogu, gizakiaren alderdi guztiak kontuan hartuz.\nZINEA ETA BOKAZINOA\n‘Zinea eta bokazinoa’ egitasmoa, bokazino lagungarrien eskaintza xume lez sortzen da. Gertaera eztabaidaezina dogu abiapuntutzat: zinea da gazte eta gaztetxoengan gehien eragiten dauan bitartekoetako bat. Horregaitik, baztertu ezineko funtsezko baliabide pedagogikoa dogu\nZINEA ETA BALIOETAN HEZI 2.0\n‘Zinea eta balioetan hezi 2.0’ dalakoak hezkuntzarako tresnak eskaini gura ditu, zinea funtsezko ardaztzat sartuz helburu nagusi bategaz: eremu gitxi-asko formaletan, ume eta gaztetxoen hazkunde eta garapenean laguntzen daben profesionalen lana erraztu eta aberastu.\nHainbat elementu buztartzen dauan web orrialdea: hezkuntzan zineaz egin daitekena; zineaz ikasi, hezkuntza-komunikazinoa, herri hezkuntza eta komunikazinoa, alfabetatze mediatikoa… Zineaz, hezkuntzaren teknologiaz, zinearen didaktikaz, zinearen irakaskuntzaz eta irakazkuntzarako zineaz ikasi gura dabenentzat.\nPelikulen gida didaktikoak gelarako


Izeta VI.ak Izar Berriak aizkolari txapelketaren azken jardunaldia jokatuko du astelehenean - Aia - Karkara.eus\nIzeta VI.ak Izar Berriak aizkolari txapelketaren azken jardunaldia jokatuko du astelehenean\nMailo Oiarzabal 2021-10-31 17:00\nSei bikote ari dira lehian. Basaurin jokatu zuten lehen jardunaldia joan den zapatuan; han lortutako denborak eta Azpeitikoak batuta erabakiko da azken sailkapena. Binakako Harrijasotze Txapelketaren eta Emakume Trontzalari Txapelketaren jardunaldiak ere jokoan izango dira azaroaren 1eko herri kirol jaialdian.\nHerri kirol jaialdia hartuko du datorren astelehen eguerdian, Santu Guztien egunean, Izarraitz pilotalekuak. Aizkolariak, harrijasotzaileak zein trontzalariak lehiatuko dira 12:30ean hasiko den jaialdi horretan. Batetik, Izar Berriak aizkolari txapelketa berriaren bigarren eta azken jardunaldia jokatuko dute bertan; bestetik, Binakako Harrijasotze Txapelketaren eta Emakumeen Trontzalari Txapelketaren bigarren jardunaldiak ere jokoan izango dira.\nSei aizkolari bikote ari dira parte hartzen Izar Berriak txapelketan: Txomin Amundarain eta Ibai Soroa, Joxean Etxeberria eta Axel Larrañaga, Hodei Ezpeleta eta Andoni Iruretagoiena Izeta VI.a, Oier eta Xuban Kañamares, Julen Olano eta Julen Gabirondo, eta Suharri Rodriguez eta Jokin Urretabizkaia Basozabal. Bi jardunaldik osatuko dute txapelketa eta Azpeitikoa izango da azkena eta erabakiorra. Izan ere, joan den zapatuan Basaurin (Bizkaia) jokatu zen lehen jardunaldiko denborak eta Azpeitian egiten dituztenak batuta erabakiko da bikote txapeldunaren izena.\nBasaurin, lan hauek bete zituzten aizkolari bikoteek: 45 ontzako bi enbor moztu zituzten erlojuaren kontrako lanean, 65 ontzako enbor bakarra abiadura proban, eta sei kanaerdiko azken lan saioan, lan erdira. Basaurin, Amundarain eta Soroa izan ziren azkarrenak: hamalau minutu eta 58 segundo behar izan zituzten lan guztiak osatzeko. Suharri eta Basozabal (15'24''), Ezpeleta eta Izeta VI.a (16'10''), Olano eta Gabirondo (16'40''), Kañamares anaiak (17'05'') eta Etxeberria eta Larrañaga (19'20'') sailkatu ziren jarraian.\nAzpeitian, lau modalitatetan lehiatuko dira bikoteak, eta 60 enbor ebakiko dituzte guztira.\nBeste bi txapelketa\nBinakako Harrijasotze eta Emakumeen Trontzalari txapelketen lehen jardunaldiak ere jokatu zituzten Basaurin, eta txapelketa horien bigarren jardunaldiak hartuko ditu astelehenean Izarraitz pilotalekuak.\nMikel Lopetegi Urra, Iñigo Eizagirre Eiza, Beñat Telleria eta Hodei Iruretagoiena Izeta IV.a dira Azpeitian ariko diren lau harrijasotzaileak; 150 kiloko laukizuzena, 125 kiloko kopa, 113 kiloko kubikoa eta 100 kiloko bola altxatu beharko dituzte, txanda ezberdinetan.\nEmakumeen Trontzalari Txapelketan lehiatuko direnen izenik ez dute eman oraingoz antolatzaileek.


Gure aitita-amamen eskolei buruzko erakusketea zabalik Berrizen - bizkaie.biz\nBizkaie! 2020-10-21 08:35 Kulturea\nZemendiaren 1era arte egongo da zabalik, Berrizko Kultur Etxearen ordutegian.\nHezkuntza eta Ondarea izenburupean Ondarearen Europako Jardunaldietan Berrizen lehengo eskola zaharren erakusketea atondu dau Gerediagak.\nSei paneletan, auzo eskoletatik Estaduak kudeatzen zituan ikastetxeetara (Eskola Nazionaletara), hezkuntza arloan izan zan bilakaerea ezagutzeko aukerea dago. Panelez aparte, hiru bitrinatan, sasoi bateko liburu, koaderno, kartila eta bestelako materiala dago erakusgai.\nErakusketarako materiala honako honeek itxi dabe: Alicia Arrona, Jon Irazabal, Esther Garcia, Rikardo Ajuria, Iñaki Aldekoa-Otalora, Txelu Angoitia, Eduardo Briñas, Bego Garcia, Valentin Mugarza, Jesus San Vicente, Jose Antonio Azkorbebeitia, Durangoko Museoa eta EHU-UPV.\nErakusketea zemendiaren 1era arte zabalik egongo da, Berrizko Kultur Etxearen ordutegian. Eta erakusketearen osogarri, urriaren 25ean, 12:00etan, barriketaldi berezia izango da: Xabier Amurizak eta Fermin Barcelok eskola garaikoak gogoratuko ditue. Kultur Etxera hurreratzen danak be parte hartzeko aukerea izango dau. Ordubeteko iraupena aurreikusten da.\nBarriketaldian aforoa kontrolau ahal izateko, aldez aurretik izena emotea beharrezkoa da: ejardunaldiak@gmail.com helbide elektronikora idatzita edo 673005981 telefono zenbakira deituta.


"Kaperan a Kapela" zikloa berriz abian — Euskal kultur erakundea\n"Kaperan a Kapela" zikloa berriz abian\n2016ko apirilaren 16an, larunbat arratsaldeko 19:00etan Jean Michel Bedaxagar, Mixel Etxekopar eta Sacha Standen zuzenean arituko dira Hendaiako Abbadia behatoki Jauregian. Kaperan a Kapela zikloaren urteko lehen kontzertua izanen da. Aholkatzen da tokiak aitzinetik erreserbatzea.\nBelatxa izenburuaz argitaratu du Urdinarbeko kantariak disko berria, ohi duenez, zuberotar tradizioaren arrastoetan beti, kantutegiaren bitartez, sustraiarekin lotzen gaituzten katebegi horiek argitzeko eta transmititzeko ahalegin bikaina eginez.\nMixel Etxekopar zuberotar sortzailearen laguntzaz, kanten bitartez kontakizun ederra lortzen du Jean Mixelek, naturaren usainak eta kanturako dohainak bor-borka eta eskuzabal eskaintzen dituelarik .\nGaualdi honetan, bere disko berriaren bertsio akustiko bat eskainiko digu Kaperan A Kapela zikloaren 2016 urteko lehen hitzorduarentzat. Kantaldi honentzat, Mixel Etxekopar eta arrabita jolea den Sacha Standen musikariek lagunduko dute.\nHendaiako Hiriak, Euskal kultur erakundeak eta Hendaye Tourisme elkarteak antolaturik\nSartzea : 8€ tokian berean / 7€ aintzinetik Hendaiako Turismo Bulegoan (05 59 20 00 34)\nKasu! leku kopurua mugatua da (aitzinetik lekuen erostea aholkatua da)


Irungo Harrera sarea eta Samai-zuloko sorgiÃ±a! - Arrosa\nIgande honetan, ekainak 6, Irungo Harrera sareko kideak izango ditugu Ahuntzaren Gauerdiko Eztula irratsaioan. Beraiekin, Irun eta Hendaia arteko sasi-mugan gertatzen ari denaz jardungo gara patxadaz. Horren aurretik Samai-zuloko sorgiÃ±aren bixita izango dugu, beti bezala gauza interesgarriak ekarriko dizkigularik. Eta amaitzeko, maitasun/gorrotozko efemerideak!\nHau dena, igande honetan, ekainak 6, gaueko 21:00etatik aurrera Arraio irratian, FMko 99.3an eta arraio.eus webgunean


SORGINKERIAK AZPEITIAN | INFERNUKO HAUSPOA\nGaizka Peñafiel en 22:53 iruzkinik ez\nUrriaren 10ean kontzertu bereziaz gozatzeko aukera izan genuen Azpeitian. Kepa Junkera Sorginekin batera munduko hamaika txokotan aritu ondoren trikitixaren harrobi garrantzitsuenetako batera itzuli zen jendearen gozamenerako. Sinpletasunean konplexua da ikuskizun berri hau, Keparen talentuak bustitzen duelako emanaldia goitik behera. Inprobisazioak, aldaerak, tonu eta erritmo aldaketak,... inoiz ez du gauza bera birritan jotzen. Baina Sorginekin osatzen duen formazioa da benetan arrakastaren gakoa.\nAzpeitikoa berezia izan zen eta ziurrenik publikoan egon ziren trikitilari eta trikitizaleak ere hala atzeman zuren. Alde batetik tuba jaialdia dela eta lau tuba jotzailek azken kantetan sortu zuten giro ederragatik eta bestetik, bisetan agertu ziren musikari handiengatik. Izan ere belaunaldi ezberdinak bat egin zuten eszenatokian. Batetik Laja eta Landakanda maisuak; bestetik Gozategi, Elustondotarrak, Motriku eta Kepa bera eta azkenik, gazte-gazteak diren Sorginak. Denen artean bukaera ezinoheba eman zioten gauari. Zaila izango da emanaldi hau errepikatzea, agian honengatik izan zen horren garrantzitsua.\nAsier Gozategi, Agurtzane Elustondo eta Motriku\nasier gozategi elustondo kepa junkera laja landakanda sorginak


Katalunia, Madril eta Euskadi, IKTak gehien erabiltzen dituztenak - Ekonomiaren KZ\nEspainiako enpresek 275.398 milioi euro lortu zituzten merkataritza elektronikoaren bidezko salmentetan 2020an, 2019an baino % 10,4 gutxiago, lehen jaitsiera 2014tik, INEk atzo argitaratutako IKTen eta merkataritza elektronikoaren erabilerari buruzko inkestaren arabera. Espainiako enpresek ere 222.101 milioi euroren erosketak egin zituzten online, hau da, % 14 gutxiago, 2020. urteari buruzko inkesta horren arabera.\nHala ere, online salmentak guztizkoaren % 19,1 izan ziren, baina ehuneko 0,2 puntu jaitsi ziren 2019aren aldean. Era berean, Espainiako enpresen laurdenak baino gehiagok merkataritza elektronikoko ekintzak egin zituzten aldi horretan, % 1,4 gehiago. Inkestak 26.000 enpresaren esperientzia jasotzen du, hamar langile baino gutxiagoko 11.000 enpresarena eta hamar langile baino gehiagoko 15.000 enpresarena.\nKatalunian, Madrilen eta Euskadin egoitza sozialak dituzten hamar langile edo gehiagoko enpresek erabili dituzte gehien IKTak 2021eko lehen hiruhilekoan. Aldiz, Extremaduran, Kantabrian eta Melilla hiri autonomoan daude ehunekorik txikienak Internetera konektatutako ordenagailuak enpresa-helburuekin edo teknologia berrietan adituak diren enpresak erabiltzen dituzten langileei dagokienez.\nEstatu osoan, enpresen % 82k sinadura digitala du; % 78,3k Interneten eta webgunean du presentzia; % 64 gizarte-hedabideetan dago; % 51,7k enpresa-baliabideak planifikatzeko sistemak erabiltzen ditu; % 41,8k bezeroarekiko harremanak kudeatzeko sistemak erabiltzen ditu; % 32,4k hodeian zerbitzuak erabiltzen ditu; % 27,7k Gauzen Internet erabiltzen du; % 11,1ek big data eta % 8,3k adimen artifiziala.\nEuskadiren kasuan, % 81ek sinadura digitala du; % 84,6k Interneten du presentzia; % 64,4 gizarte-komunikabideetan dago; % 68,3k ERP erabiltzen du; % 39,9k CRM; % 33,5ek zerbitzuak hodeian erabiltzen ditu; % 28,2k Gauzen Internet erabiltzen du; % 11,3k big data eta % 9k adimen artifiziala.\n← Ostalaritzak 30.383 pertsona gutxiago ditu ABLEEan urrian\nLangile bat hil da Urnietan, lan-istripuz →\nGrebaren lehen eguna Aernnovan, arrakastatsua batzordearen arabera


Jardunaldiak eta Mintegiak - Kanpo harremanak - Lehendakaritza - Eusko Jaurlaritza - Euskadi.eus\n"Migrazio eta Mugikortasuna kanpoan den euskal komunitatean" EHU-UPVaren udako ikastaroa\nUdako ikastaro honen helburua da kanpoan den euskal komunitate guztia testuinguruan jartzea eta bere gain jarduteko ideietan aurrera egitea: komunitate historiko eta ongi ezarrian, eta era berean, aro berrikoan "likidoagoa" eta oraindik ere ulertzeko zaila dena.\nNaturaleza likido edo birtual honen baitan, kanpoan diren euskal gazteek "click" bitartez funtzionatzen dute; horrek eramaten gaitu ikastaro honetan informazioaren gizartean murgiltzera eta, sare digital eta telematikoen inguruan hitz egitera. Horrez gain erreparatuko da:\nEuskal diasporaren aldeko praktika onen hartu-eman efizientea nola antolatu.\nJarduera eremu horretan erakundeen arteko lankidetza ereduak nola garatu.\nErbesteratu eta diasporarentzat zein ikasketa bultzatu behar diren.\nNola eman lehentasuna erbesteratutako gazteei eta euren problematika bereziari (ikasleak, ikertzaileak, ekintzaileak, eta abar).\nNola mantendu harremana (eta zabaldu) euskara eta diasporaren artean.\nNola antolatu eta sustatu itzulera politikak.\nNola garatu komunikazio eta agerikotasun politika proaktibo bat.\nIkertu egin behar dugu non dagoen kanpoko euskal presentzia hori, zeintzuk diren eta zer nahi duten.\nOndoren, presentzia agerian jarri behar da gaia gizartearen eta politikarien agendan ezartzeko.\n2018ko uztailaren 12 eta 13a\nIntsausti Jauregia (Azkoitia)\nBaliozkotasun akademikoa: 20 ordu


Sortzeko prozesua eta izapideak\nSaltar cabecera y menús Portal PYME Nor qaraEkintzaileakEnpresak sortzeaETE-en definizioaEnpresa sortzeko erabakiaEnpresen forma juridikoakSortzeko prozesua eta izapideakEnpresa Izapidetzeko Puntuen SareaLan-kontratazioaEnpresak sortzeko sailean administrazioa sinplifikatzeaEkintzaileei Laguntzeko Zentroen Sustapena – ELZakEnpresaren Gizarte ErantzukizunaKontratazio publikoaETEen finantziazioaEnpresa-lehiakortasunaProgramak, diru-laguntzak eta laguntzakEnpresa Txiki eta Ertainaren BehatokiaNazioarteko Europar Batasuna\nHasiera - Enpresak sortzea - Sortzeko prozesua eta izapideak - Sortzeko prozesua eta izapideak\nikusi guztia | itzuli eratze-prozesu eta izapideetara Deskripzioa\nJarduera kaltegabeetako lokalak irekitzeko udal-lizentziak\nJarduera kalifikatuen lokalak irekitzeko lizentzia\nKasu berezietarako dokumentazioa\nEnpresariaren eskaria hirigintza-planetan aurreikusitako erabilera-arauekin bat datorrela egiaztatzen du udal-lizentziak. Hirigintza-kontrola honako hauetan guztietan gauzatzen da: merkataritza- edo industria-establezimenduak lehen aldiz irekitzen direnean, titular berak jarduerak aldatzen edo gehitzen dituenean, nahiz eta erabilera motari bere horretan eutsi, lokalak edota instalazioak eraldatu edo handitu nahi direnean, eta beste lokal batzuk ireki nahi direnean bereizita eta komunikaziorik gabe dagoen jarduera nagusiaren lokaleko zereginen osagarri edo lagungarri gisa.\nJarduera gogaikarri, kaltegarri, osasungaitz eta arriskutsuen erregelamendutik kanpo dauden jarduerak hartzen dira kaltegabetzat..\nUdal batzuetan: higiezinaren jabetza-eskritura edo errentamendu-kontratua.\nEnpresariek NAN edo AIZren fotokopia, eta sozietateek eratze-eskritura eta IFK\nOin- eta sekzio-plano kotatuak, ahalik eta xehetasun gehien adieraziz (gela bakoitza zertarako den, larrialdietarako argiak eta su-itzalgailuak non dauden etab.) Lokalak inguruko kaleekiko duen kokapenaren planoa.\nUdal batzuek eraikineko gainerako lokalekiko kokapen-planoa ere eskatzen dute.\nEkonomia Jardueren gaineko Zergaren alta-agiriaren fotokopia.\nIndar motrizeko instalazioak behar dituztenak, eta arriskuak edo eragozpenak sorrarazten edo Udal Ordenantzetan finkatutako neurriak gainditzen dituztenak. Jarduera gogaikarri, kaltegarri, osasungaitz eta arriskutsuen erregelamenduan zehaztuta daudenak.\nInguruko auzokideen zerrenda\nInstalazioen proiektu teknikoa, dagokion elkargo ofizialak onetsia, eta zuzendaritza fakultatiboa. Aipatutako proiektuak honako alderdi hauek hartuko ditu barne: Deskripzio-memoria.\nOin- eta sekzio-plano kotatuak.\nLokalaren kokapen-planoak eraikineko gainerako lokalekiko.\nMakina eta instalazioen aurrekontua, merkatuko prezioetan.\nMakinen zerrenda eta potentzia. Ekonomia Jardueren gaineko Zergaren alta-agiriaren fotokopia.\nUdal batzuetan: higiezinaren jabetza-eskritura edo errentamendu-kontratua\nLizentzia hedatzeko edo aldatzeko eskaria aurkezteko behar den dokumentazioa. Gai horren udal-formularioa.\nAurreko irekitzeari dagokion lizentziaren kopia. Azalera handitu nahi izanez gero, jabetza-eskritura edo errentamendu-kontratua, eta halaber, lokal osoaren plano berriak.\nLizentzia fiskalen atal berrian alta hartzea.\nLizentziaren titulartasuna aldatzeko behar den dokumentazioa. Gai horren udal-formularioa.\nAurreko irekitzeari dagokion lizentzia.\nBatzuetan, lizentzia fiskala eskatzen dute.\nKasuan Kasuko udaleko hirigintza-saila.\nAlferrikako inbertsiorik ez egiteko, enpresariak aurretik kontsulta egingo du tokian tokiko Hirigintza Sailean, abiarazi nahi duen negozio edo jarduera motarentzako lizentzia lortzeko aukerak ezagutzeko. Kontsulta egiteko jarduera motari, lokalaren ezaugarriari, kokapenari eta abarri buruzko datuak aurkeztu behar dira. Litzentzia-eskaera jarduera abiarazi nahi duen pertsona fisikoak edo juridikoak egin behar du.


Hasi da independentzia prozesua | Gazteluko Plazatik\nHasiera » Nazioartea » Hasi da independentzia prozesua\nIndependentzia ikusten da. Oraindik ez dakigu zer gertatuko den etorkizun hurbilean. Inork ez daki, baina orain bai, orain independentzia ikusi eta sinetsi egin liteke. Botoen %48 lortzea sekulako emaitza da eta iragartzen du erreferendum ofizial batean independentismoak irabazi egin lezakeela. %77 parte hartze oso handia da eta Catalunia Si Que es Pot-eko boto soberanistaren zati handi bat ere beregana dezake, orain CUPek sektore horretan kosk egin duen gisan.\nKontuz Madril! Beldurraren estrategia ez zaio ongi atera Madrili eta independentismoa hauspotu du: Katalunian inoiz ez da hain independentista kopuru handia izan. Jarraitzen badu errealitate hori onartu gabe, galtzen segituko du, 2010etik hona gertatu den legez. PPk hauteskunde kanpainan erabiliko du orain Kataluniaren mamua, baina ez dirudi garai bateko emaitzarik emango dionik.\nKonstituzio erreferenduma. Estatu egiturak sortu, Konstituzioa idatzi eta erreferenduma. Hilabetea gora-behera 18 hilabetetan konstituzio erreferenduma bozkatuko dute katalanek. Baina berriz ere ezingo dute egin legez, Espainian datozen hauteskunde orokorretan gauzak zuritik beltzera aldatzen ez badira bederen. Eta aldaketa oso handiak baleude ere, ez dirudi katalanak dagoeneko Espainia federalarekin aseko direnik. Ekimen bakarrak geldiaraz dezake independentziarako oraingo bidea: erreferendum ofizialaren onarpenak.\nDesobedientzia zibila. ANCk iragarria du, “desobedientzia zibilaren fasean sartzen gara”. Guztientzat da berria hori eta mundu guztia ibili beharko da tentuz, batez ere Madril. Mundua eta bereziki EB begira dira, errepresioa bortitzerako lekurik ez da eta errepresio leunak independentzia elikatzeko arrisku handia du. Baina katalan independentismorako ere orain arte ibili gabeko ur sakonak dira eta ondorioak ere gogorrak izan daitezke. Horrez gain, haien artean ere tira-birak errazago sor daitezke.\nMas estu. CUPek kanpainan esan du ez duela Masen lehendakaritza sostengatuko. Bigarren itzulian gehiengo sinplea nahikoa da Mas ateratzeko, baina CUPen botorik gabe ezin du. C’S, PSC, PP eta CSQPek 63 eserleku dituzte, eta JPSk 62. Ez dago argi zer gertatuko den eta lehendakaritza lortuta ere, gobernagarritasuna biziki korapilatuko zaio. Independentziarako bide-orria, aldiz, zabalik luke CUPekin. Edozein eratan, independentzia prozesurako aktibo oso garrantzitsua izaten jarraitzen du, batez ere EBra begira. Bruselak mesfidantzaz ikusten du CUPen gorakada, eta lasaitzen du Mas hor egoteak.\nGogorrena falta. Azken bi hesiak –bai iazko azaroko erreferenduma bai plebiszitua–, primeran gainditu ditu independentismoak, baina orain gogorrena hasten da.\nEuskal Herria. Hemen prozesu soberanistarik ez bada ere, behintzat estrategia argi batekin, honek bultzada ematen dio euskal independentismoari. Euskal lurretan egoera konplexuagoa da hainbat arrazoirengatik –EAJren egungo helburuak, bake prozesua, lurraldetasuna…–, baina katalanen garaipenak laguntzen du sinesten herritarren gehiengoak independentzia nahiko balu, lor daitekeela.


Escrito el 5 de Marzo de 2018 en vasco con un tamaño de 7,13 KB\nESPAINIAREN HEGEMONIAREN GALERA (12 gaia)\nXVII. Mendean hiru errege egon ziren Espainian. Lehenengoa Filipe III.A izan zen; bigarrena, Filipe IV.A ; eta azkena, Karlos II.A. Hiru erregealdietan zehar Espainia joan zen galtzen nagusitasuna.\nAipatutako erregeak ez ziren zuzenean arduratu gobernu-lanez, baizik eta balido baten esku utzi zituzten. Balidoa erregearen konfiantzako pertsona zen, eta berak gobernatzen zuen. Balido garrantzitsuenak Lermako dukea (Filipe III.Arekin) eta Olivaresko konde-dukea ( Filipe IV.Arekin) izan ziren.\nBeste bi arazo garrantzitsuak moriskoak kanporatzea eta Portugalgo eta Kataluniako erreboltak izan ziren. Errebolta haien ondorioz, Portugal Espainiatik independizatu zen.\nKarlos II.A ondorengorik gabe hil zen. Orduan, “Ondorengotza Gerra” gertatu zen, eta Austriakoen dinastia amaitu zen.\nEspainiak aurre egin behar izan zien guda bat baino gehiagori. Guda garrantzitsuena Hogeita Hamar Urteko guda izan zen, eta bi bake-hitzarmenek amaiera eman zioten. Hitzarmen haiek Westfaliako eta Pirinioetako Bakeak izan ziren, eta Espainiari galera handiak ekarri zizkion.\nPOTENTZIA BERRIEN IGOERA\nFrantzia, Ingalaterra eta Probintzia Batuek ordezkatu zuten Espainia.\nFrantzian monarkia absolutua ezarri zen sistema politikoa. Errege absolutu ezagunena Luis XIV.A izan zen. Botere guztia zuen, Lurrean Jainkoaren ordezkaria zela pentsatzen zutelako.\nProbintzia Batuak txikiak izan arren, potentzia ekonomiko handia bihurtu zen, merkataritza-zabalkuntza handia izan zutelako. Aurrekoaz aparte, errepublika hartu zuten sistema politiko.\nIngalaterrak sistema parlamentario baterantz bidea hartu zuen. Hainbat arazo eta errebolta izan ondoren, Eskubideen Aitorpen bat onartu zen. Aitorpen hark erregearen boterea mugatzen zuen, eta Parlamentuari botere handiagoa ematen zion. Beraz, monarkia parlamentarioa ekarri zion Ingalaterrari.\nArrazionalismoan eta enpirismoan oinarrituz , metodo zientifikoa zehaztu zen. Metodo hori honako prozesu honetan zetzan:lehenik, hipotesi bat adierazi; bigarrenik, egiaztatu, esperimentuen eta abarren bitartez; eta azkenik, hipotesia berretsi, baztertu edo berriz adierazten da, ateratako emaitzen arabera.\nGarai hartako zientzialari nagusiak René Descartes frantsesa eta Francis Bacon ingelesa izan ziren.\nOndorengotza gerra 18 mendean Moriskoak kanporatu Lermako dukea Moriskoak eta felipe iii Moriskoak


Ion Garin (Aranzadi): “Aisialdia eta bioaniztasuna uztartzeko leku aproposa izan daiteke Etxerre. Berezia da” | Geuria\nAranzadi Zientzia Elkartea ezaguna dugu batez ere Antropologia eta Historia arloko gaiak aztertzen eta zabaltzen dituelako, baina Biodibertsitatea ere erakundearen zutabe garrantzitsua bilakatu da. Ion Garin (Donostia, 1980) Aranzadi Zientzia Elkarteko Herpetologia saileko zuzendaria da: anfibio- eta narrasti-espezieen populazioak babestea bilatzen dute, eta, aldi berean, arlo horretarako zientzia-ezagutza sortzea eta bilatzea. Etxerreri begira, Garinek azpimarratu du barnealdean dagoen tamaina eta sakonera handiko hezegunea dela, “eta nahiz eta batzuentzat putzu soil bat izan, ekosistema bat” dela dio: “Putzu horrek mereziko luke azterketa sakon bat egitea eta bertan dauden altxorrak benetan ikustea”. Gainera, gaiarekin zerikusia duen ‘Urmaela Eskolan’ proiektua aurkeztu zuten iazko azaroan. Gipuzkoan hedatu dute proiektua gehienbat, baina Bizkaian ere hasi dira, besteak beste, Bilbo, Bermeo edo Loiuko ikastetxe batzuetan. Aranzadik Donostian duen egoitzan batu gara Garinekin.\nHasteko, zein da zure lana Aranzadin?\nAranzadi Zientzia Elkarteko Herpetologia saileko zuzendaria naiz. Anfibioak eta narrastiak ikertzen dituen zientzia da Herpetologia. Guk burutzen dugun lana anfibioen eta narrastien ikerketan, kudeaketan, dibulgazioan eta ingurumen hezkuntzan zentratzen da gehienbat.\nUrmaelekin lotura du zuen lanak. Zein da Euskal Herrian urmaelekin izan dugun politika azken urteetan?\nGure sailekoa ez den, baina Aranzadiko kidea den Iñaki Mezquita odonatoetan, burruntzietan eta sorgin-orratzetan aditua da, eta behin zera esan zuen: “Hezegune berriak sortzea edo berreskuratzea da hein handi batean naturarekin daukagun zor bat kitatzea”. Hezeguneekin egon den politika hezeguneak lehortzea izan da. Oso fama txarra izan dute historikoki, gaixotasun askoren bektore ziren eltxoak eta bestelako animaliak bertan kumatu zitzaketenez, hezegune asko eta asko lehortu egin ziren aurreko mendean. Datuak badaude, eta esaten da Iberiar Penintsula mailan hezeguneen erdia lehortu edo galdu egingo zela, eta zer esanik ez tamaina txikiko putzuekin. Orokorrean, Euskal Herriko politika pixkanaka-pixkanaka moldatzen ari gara mundu mailan egiten ari diren bidera, alegia, hezegune hauek babestera.\nNazioarteko Hezeguneen Eguna ospatu egiten da.\nHala da. 1974. urtera arte ez ziren babestu hezeguneak. Otsailaren 2an ospatzen da Munduko Hezeguneen Eguna. Irango Ramsar hirian hitzarmen bat sinatu zen, eta orduz geroztik ekitaldi desberdinak egiten dira. Hemen zer egiten da? Bada, normalean hezegune nahiko handietan zentratzen dira. Hala ere, udalerriek beraiek badute aukera bere inguruan balio handia izan dezakeen hezegune bat badagoela ikusiz gero, zerrenda batean barneratzeko. Eskaera egin diezaiokete Eusko Jaurlaritzari eta normalean zerrenda horretan sartzen dute hezegune hori aztertzeko eta ezagutzera emateko.\nAranzadi Zientzia Elkarteko egoitzaren sotoetan / Geuria\nGurera etorrita, Etxerreko putzua dugu Basauri eta Arkotxa artean. Zein izan daiteke bere balioa?\nEsan beharra dago ez dudala Etxerreko putzua % 100ean ezagutzen, baina daukan berezitasunagatik putzu horrek mereziko luke azterketa sakon bat egitea eta bertan dauden “altxorrak” benetan ikustea. Euskal Herrian ez gaude ohituta sakonera handiko putzuak edo barnealdeko hezeguneak izatera. Hain zuzen, URA Agentziak jarraitzen dituen hezegune handiak, urtero egiten dituen ikerketetan, denak dira lakuak, urtegiak, aintzirak… Eta Etxerrekoak horrelako fisionomia egitura izango luke, eta horrek egingo luke pixka bat berezi.\nEta animalien aldetik?\nGure ikuspegitik, beharbada kate trofikoan nahiko maila baxuan dauden espezien ikuspegitik, ingurunea ez da horren aberatsa agertzen duen tamainarekin konparatzen badugu, baina egon daitezke bertan hainbat espezie. Berezitasuna da Etxerreko putzua ez dela lehortzen, hau da, iraunkorra dela, eta hori abantaila da. Hala ere, bertara kanpoko espezieak barneratuz gero edo bertan harrapakarien presentzia handituz gero, horrek zaildu egingo luke anfibioen, burruntzien eta sorgin-orratzen populazioa egituratzea. Hau da, alde onak eta txarrak baditu, baina batik bat azpimarratuko nuke daukan berezitasun hori: barnealdean dagoen tamaina eta sakonera handiko hezegunea dela, alegia. Egia da oso urbanoak diren eremuz inguratuta dagoela, baina zientziaren ikuspegitik leku hori oso aberatsa izan daiteke. Izan ere, gero eta gehiago ikertu behar ditugu hein handi batean ukituta dauden ekosistema horiek, informazio asko emango digutelako bertan bizi diren bizidunen inguruan, esaterako, nola moldatzen diren “habitat berri” horietara. Mundu mailan ikusita dago gero eta jende gehiago biziko dela herriguneetan eta, beraz, naturarekiko atxikimendu bat lotzeko oso garrantzitsua izango da herriguneetatik gertu dauden ekosistema berde horiek potentziatzea, eta bertara jendea joateko aukera horiek balizko egitea.\nZertarako balio du hezegune batek?\nEgia esan hemen pixka bat ahaztuta gaude, baina ekosistemek bere funtzioa betetzen dute sozialki. Hemen ez horrenbeste, baina beste leku askotan hezeguneak baliatu daitezke ura garbitzeko, bertatik materialak lortzeko… Nik uste dut, eta pandemia honek oso argi utzi digu, gune berdeen beharra dugula. Etxean horrenbeste denbora eman dugunean ikusi dugu nola bilatu ditugun herritik gertu dauzkagun gune berdeak. Europan politika batzuk badaude esaten dutenak biztanle kopuruaren arabera metro karratuko, zona berde jakin batzuk behar direla. Hortaz, horrelako ingurune bat aproposa izan daiteke aisialdi leku bezala, bertako bioaniztasunaren kontserbaziorako leku izanik aldi berean. Lortu dezakeguna da proiektu alor anitza eta onura jende askorena izatea. Zentzu horretan du balio gehien Etxerreko hezeguneak.\nEta Aranzadik zer egingo luke Etxerren?\nLehen urrats garrantzitsua izango litzateke bertan zein espezie dauden jakitea eta hori indartzea. Kanpoko espezieak sartzearen aldekoak ez gara, besteak beste, ez dakigulako espezie hori hor ez egoteak arrazoi bat izan dezakeen atzean. Animalia guztiak nonahi sartuko bagenitu, hori ez litzateke bide egokia izango. Normalean translokazioak ez zaizkigu gustatzen, argudio oso sendo bat izan behar dugulako jakiteko zergatik sartzen dugun putzuren batean. Historikoki bertan egon diren espezie batzuk balira agian pentsa liteke, baina ikusi beharko litzateke bertan dauden mehatxuak oraindik ere badauden edo ez. Bidea litzateke ikertzea eta jakitea zein espezie dauden, batez ere ikusteko zer nolako aberastasuna daukagun. Europak babesten dituen espezie mehatxatuagoak baldin badaude, ematen du lekuak interes gehiago izan dezakeela. Hori izango litzateke lehenengo bidea, beraz: bertan dagoen bioaniztasuna ikustea.\nAnfibioak, burruntziak eta sorgin-orratzak aipatu dituzu.\nBai. Oso posible da Etxerreko putzuan anfibioak, burruntziak eta sorgin-orratzak aurkitzea. Derrigortuta daude hezeguneetan ugaltzera, beraz, hezeguneak behar dituzte bai ala bai. Atzetik datoz hezegune hori erabili dezaketen beste espezie batzuk, baina agian ez da beraientzat hain beharrezkoa, nahiz eta elikatzeko edo ura edateko baliatu. Anfibioen, burruntzien eta sorgin-orratzen ikuspegitik putzuak baditu oso onak ez diren gauza batzuk. Horietako bat da sakonera: sakonera oso handia dauka Etxerrek. Normalean anfibioek, burruntziek eta sorgin-orratzek gustukoago dituzte sakonera gutxiagoko hezeguneak, eta normalean putzuaren ertzak pixka bat lautuagoak dituztenak. Hala ere, horrek ez du esan nahi Etxerreko putzuan egon ezin direnik. Adibidez, Arabako Ulibarri-Ganboa urtegian lortu diren animalien zerrendak izan dira handienetakoak lurralde guztirako. Hau da, pixka bat moldatuta lor dezakezu bioaniztasunaren zati handi bat erakartzea.\nEspezie horiez gain, besterik aurkitu daiteke horrelako hezeguneetan?\nBai, ornogabe gehiago egon daitezke, hala nola, kakalardutarren hainbat espezie. Baina gero atzetik datozen espezieak daude eta horiek baliatzen dituzte azkenean ekosistema horretan, putzuan zein inguruan topatzen duten elikagaiak eta ura. Izan daitezke saguzarrak, hainbat txori handi —adibidez, lertxunak, martin arrantzalea—, baina baita tamaina txikiagoko txoriak ere. Narrasti urtarrak ere izan daitezke: suge gorbataduna, suge biperakara…\nInguruan meatzea egon zen eta eraikinak ere badaude Etxerre inguruan, eta saguzarrak nahiko ondo moldatu dira eremu nahiko antropizatuetara. Putzura joan daitezke elikatzera, besteak beste, eltxoak edo antzeko bizidunak baitaude.\nEtxerre aisi-gune bihurtzeko proiektuak egon izan dira. Posible litzateke jende trafikoa eta flora eta fauna hori elkarrekin bizitzea?\nAdibideak badauzkagu, eta ikusten da posible dela. Hor garrantzitsua litzateke hezegunearen ekosistema osoa, hau da, ur-geruzaz harago putzuaren ertzetan dauden inguruko landaretzak aztertzea eta ondo ikustea benetan zein eremu diren baliotsuenak bioaniztasunaren kontserbaziorako. Horiek zerrendatu, eta ahal diren neurrian, gutxien ukitu. Adibidez, paseatzeko gune berdeak egin nahi badituzte, aproposena izango litzateke gerturatzea, baina balio handiko zonalde horiek ahalik eta gutxien ukituta.\nHezkuntzari lotuta, garrantzitsua izango litzateke Etxerreko putzua?\nNormalean hezeguneen inguruan proiektu bat diseinatzen dugunean, hezegune berriak sortzeko orduan hiru arrazoi ematen ditugu: lehenengoa da espezie mehatxatu bat dagoelako inguru hartan eta ikusten dugulako hezegune falta dagoela bere kontserbaziorako; bigarren arrazoia, normalean ohikoena, izaten da orokorrean bioaniztasunaren kontserbaziorako egiten dituela putzuak; eta hirugarrena, putzuak egitea helburu didaktiko batetik.\nEta hori helburu hartuta sortu duzue ‘Urmaelak Eskolan’ proiektua.\nHala da. Iazko azaroan aurkeztu genuen proiektua. Ingurumen eta Hezkuntza Sailetik oso begi onez hartu dute ‘Urmaelak Eskolan’ proiektua (www.urmaelaeskolan.eus), orain arte dauzkaten proiektuetan bioaniztasunaren alorra ez dutelako horrenbeste lantzen. Baratzeena oso txertatuta dago jada ikastetxeetan, eta urmaelen proiektu hau ere aukera ona izan daiteke.\nPutzuak aukera asko ematen ditu. Nahiz eta batzuentzat putzu soil bat izan, ekosistema bat da. Uraz harago inguruko landaretza ere badago. Oso ekosistema dinamikoa da. Ikasleek askoz errazago ikusiko dute putzu baten bilakaera baso batena baino. Eraman ditzakegu zuhaitzak landatzera, baina handi egin arte pasako dira 15-20 urte. Ikastetxean 10-12 urte ematen dute ikasleek eta putzuek joko hori ematen dute. Bestalde, hezkuntza zentroetatik gertu tresna oso baliagarri bat izango dute hainbat eduki lantzeko, hala nola, metamorfosia, uraren zikloa, kate trofikoa, ornodun-ornogabe, barne-ugalketa edo kanpo-ernalketa edota ur-analisiak. Oso proiektu aberatsa da eta alor anitza.\nUrmaelak Eskolan proiektuaren bitartez putzuak sortzen ditu Aranzadik ikastetxeetan // Aranzadi\nHorrelakorik landu duzue jada ikastetxeetan?\nKatalunian landu dute, eta hemen saiakera batzuk egin genituen, besteak beste, Hernanin. Denetarik landu daiteke: euskara edo euskalkiak, bertako animalien izenak bildu, parametro fisiko-kimikoak aztertu, matematikaren bidez putzu baten ur-bolumena kalkulatu, marrazketa, dantza, gimnasia… Nahi duzuna egin daiteke putzuaren inguruan. Gainera, ikasleen aldetik atxikimendu bat lortzen da: gerora begira putzuarekiko izango duten jarrera -ez suntsitzea edo narrastea-, ona izango da beraiek putzuaren sorreraren parte izan badira.\nZein da ikastetxe batean putzu edo urmael berri bat sortzeko prozesua?\nIkastetxeetako ordutegietatik kanpo teknikari bat joaten da, atzerako hondeamakinarekin zuloa egiten du —normalean bost bider sei metrokoa, baina txikiagoa edo handiagoa ere izan daiteke—, putzua iragazgaizteko geruza desberdinak jartzen ditugu eta gero itxitura bat jartzen dugu. Hortik aurrerako prozesu guztia ikasleekin egiten dugu. Orain proiektua aurkezten ari gara.\nEtxerrera bueltatuta, merezi du bertan zerbait egitea?Lehenik eta behin esan behar da ez ditugula horrelako hezegune asko, hortaz, horrek nolabaiteko berezitasun bat ematen dio. Suntsitu edo bere horretan utzi, eskatzen duena da hausnarketa bat, eta gehienbat ikerketa. Baloratu behar da zein puntutaraino duen balioa bioaniztasunaren ikuspegitik, eta zein puntutaraino suerta daitekeen baliagarri udalerri edo inguruarentzat aisialdi gune bezala mantentzea. Nik erantzungo banizu, esango nuke ahalegina egingo nukeela ikertzeko, ez daudelako horrelako ingurune asko. Behar handia dago gune berdeak babesteko eta mantentzeko, batez ere, biztanle kopuru handia daukan Hego Uribe bezalako eskualde batean. Osasunaren aldetik ere oso garrantzitsua da horrelako guneak edukitzea.\nSailkatuta: Ale berezia, Aranzadi, Etxerre, Ion Garin\nDavid Gutiérrez Solana: “Legea eskuan, behartuta gaude etxerre berreskuratzera eta hiri-inguruko parke bat sortzera”


Aurten emakumeak izango gara protagonistak Elorrioko txupinazoan - Mugalari KulturaMugalari Kultura\nAurten emakumeak izango gara protagonistak Elorrioko txupinazoan\n· Elorrioko alkatea da\nHemen naiz beste behin ere, Ferixa Nausikoen atarian agurra idazteko hitz egokien bila, eta onartu beharra dut lehenengo urtean bezain zaila egiten zaidala. Atzera begiratu eta poztasunez oroitzen dut azken 4 urteetan alkate/herritar lez jaixetan bizitakoa.\nGoizean goiz Ferixara bisita, Kuadrilla Egunean lagun artean igarotako goiz ederra, Sukalki Eguneko mozorro eta sukalki prestaketa, alabekin igarotako momentuak, Aldatsekuan gure herriko nagusiekin igarotako momentuak eta urte hauetan txupinazoa bota duten herritarren emozioa eta ilusioa. Aurten emakumeak izango gara protagonistak txupinazoan. Herriko hainbat esparrutako emakumeak izango baitira txupinazoa botako dutenak. Aupa, zuek!\nOraindik ere, emakume eta gizonen arteko parekidetasuna eta indarkeria matxistaren kontrako mezua aldarrikatu beharra dago. Komentario, txiste, kanta zein jokaera sexistak salatzea denon esku dago. Portaera sexistak ez onartzera eta jaiak libre bizitzera animatzen zaituztet! Zorixonak era batera edo bestera Elorrixoko jaixak errealitate bihurtzen dituzuen guztioi! Lan itzela egiten duzue. Eta zorixonak elorriar guztioi denon parte-hartzeari esker Elorrixoko jaixak benetan ederrak izatea lortzen dugulako.\nBukatu aurretik, gure artean ez daudenak gogoan izan nahi ditut eta gogoz kontra urrun dauzkaten elorriar guztiak gure artean izan daitezen aldarrikatu ere bai. Ohiko jarduerara itzuli aurretik, murgil gaitezen jaixetan! Gureak jai herrikoiak direlako! Jai zoriontsuak opa dizkizuet. GORA FERIXA NAUSIKOAK!! Kalean elkar ikusiko dugu.


Aranetxea Jarduera: Iraila - Abendua 2019 - Ayuntamiento de Aranguren / Aranguren Ibarreko Udala HOME\n2019KO IRAILAREN 6AN\nAranetxea Jarduera: Iraila – Abendua 2019\nAranetxea Iraila -Abendua 2019 (Tamaina 936 Kb)\nAstelehenetik ostiralera, 16:30etik 21:30era.\nLarunbatak, 11:00etatik 14:00etara eta 16:30etik 21:30era.\nIgandeak, 12:00etatik 14:00etara eta 16:30etik 21:30era.\nIkastaroetako plazak mugatuak dira eta zozketaz esleituko dira izena eman duten pertsonen artean.\nEsleipenaren aurretik izena eman duten guztiek eskatutako baldintzak betetzen dituztela ziurtatuko da.\nLehentasuna izango dute Ibarrean erroldatutako gazteek, 2007 eta 1990 urte bitartean jaioek.\nORDAINKETAK: Kontu korronte zenbakia: ES2330080208001464731825. Kontzeptuan jarri izena eta jarduera. Behin ordainketa eginda, plaza ziurtatzeko beharrezkoa izango da ordainagiria Aranetxeara ekarri edo bidaltzea.\nBehin jarduera hasita ez da ikastaro edo jardueraren dirua itzuliko.\nESKOLAKO LAGUNTZA PROGRAMA: GAZTELANIA ETA EUSKARA\nASTELEHEN, ASTEARTE ETA OSTEGUNA\nEtxeko lanak egiteko errefortzu programa bat da, baina jarduera ludikoak ere egiten dira: jolasak edo tailerrak.\nMailak: Lehen Hezkuntzako 4.,5. eta 6. mailak, Bigarren Hezkuntzako 1. eta 2.\nIraupena: 2019 Urria –2020 Maiatza.\nPlazak: Mugatuak, erroldaturik daudenentzako edo San Pedro Ikastetxeko ikasleentzako.\nHasiera: Urriak 1.\nDoako jarduera, Gizarte Zerbitzuekin eta San Pedro ikastetxearekin elkarlanean.\nIzen emateak: irailak 23ra arte\nIkastaro hauekin parte hartzaileen ikasteko gaitasunak hobetu nahi dira, laburpenak egiteko, eskemak egiteko, azpimarratzeko… jarraibideak emanez.\nIkastaroak Aranguren Ibarrean erroldaturik daudenentzako dira.\nDBH 1 eta DBH 2\nOrdutegia: astelehen eta asteazkena, 18:30etik 20:30era.\nDatak: Urriak 7 eta 9.\nDBH 3, 4 eta Batxilergoa\nOrdutegia: astelehen eta asteazkenak 18:30etik 20:30era\nDatak: urriak 14 eta 16\nAranetxeak, Gizarte Zerbitzuekin elkarlanean, Ibarrean erroldatuta dauden 14 eta 35 urte bitarteko gazteentzako doako zerbitzua eskaintzen du.\nAuzi psikologikoekin harremana duten gaiei buruzko aholkularitza zerbitzua da, norbanakoentzako arreta zuzena eskainiko duena. Norberaren psikologiarekin zerikusia duten galdera, zalantza edo arazoei erantzungo diegu.\nZure familiako harremanak eta harreman sozialak hobeki kudeatzen lagundu nahi dizugu eta gai ezberdinei buruzko aholkularitza eskaini: autoestima, harremanetarako gaitasunak, estresa eta antsietatea, beldurrak, depresio egoerak, aldaketetara egokitzea, elikadurarekin zerikusia duten nahasteak, menpekotasunak…\nAholkularitza honetan, gaia dena delakoa izanda ere, psikologian lizentziatutako profesional baten laguntza izango duzu.\nHurbildu Aranetxeara ostiraletan 17:00etatik 19:00etara.\nPsikologoarekin biltzeko aldez aurretik hitz ordua eskatzea beharrezkoa izango da.\nDatak: Iraila (20, 27) Urria (4, 11, 18, 25), Azaroa ( 8, 15, 22, 29) eta Abendua (13, 20).\nOrdutegia: Ostirala 17:00etatik 19:00etara\nHitz ordua edo informazio + eskatu nahi bauduzu:\naranetxea@hotmail.com / 948 237558 / www.aranetxea.org/ edo Aranetxean.\nIrailaren 24tik 30era bitarteko astea\nAbenduaren 16tik 21era bitarteko astea\nEz da ikastarorik egongo:\nUrriak 12, urriak 31, azaroak 1 eta abenduak 2tik 8ra (biak barne).\nIRAILAREN 15ERA ARTE\nGazte Lekuko aisialdi hezitzaileko taldea. Urtean zehar ongi pasatzeko eta Ibarreko bizitzan parte hartzeko jarduerak egingo ditugu. Tailerrak, txangoak, ikastaroak eta jarduerak. ANIMATU ETA PARTE HARTU!!\n2005, 2006 eta 2007 urteetan jaiotakoak\nOrdutegia: larunbatetan, 11:30etik 13:30era.\nDatak: Iraila (28), Urria (5, 19, 26), Azaroa (2, 9, 16, 23, 30) Abendua (14, 21, 28).\nOrduak osotara: 24 ordu.\nKuota: 30€ erroldatuek, 50 € erroldatu gabeek.\nPlazak: Gehienez 15.\n2003 eta 2004 urteetan jaioak\nOrdutegia: Ostiralak 17:30etik 19:30era\nDatak: Iraila (27), Urria (4, 11, 18 eta 25), Azaroa (8, 15, 22, 29) Abendua (13, 20, 27).\nOrduak osotara: 24 ordu\nKuota: 30€ erroldatuek, 50 € erroldatu gabeek\nOrdutegia: asteazkenak, 17:00hetatik 19:00etara.\nDatak: Iraila (25), Urria (2, 9, 16, 23, 30), Azaroa (6,13, 20, 27), Abendua (11, 18).\nOrduak osotara: 22 ordu\nKuota: 50 € erroldatuek, 75 € erroldatu gabeek\nAdinak: 2007tik 2003ra bitartean jaiotako gazteak (biak barne).\nOrdutegia: asteartea 20:00etatik 21:00etara.\nDatak: Iraila (24), Urria (1, 8, 15, 22, 29), Azaroa (5, 12, 19, 26), Abendua (10, 17).\nOrduak osotara: 12 ordu.\nKuota: 25 € erroldatuek, 50 € erroldatu gabeek.\nAdinak: 1989 eta 2003 bitartean jaioak (biak barne).\nOrdutegia: ostegunetan, 20:00etatik 21:00etara.\nDatak: Iraila (26), Urria (3, 10, 17, 24), Azaroa (7, 14, 21, 28), Abendua (12, 19).\nOrduak osotara: 11 ordu.\nKuota: 50 € erroldatuek, 75 € erroldatu gabeek.\nPlazak: Gehienez 16.\nEguna: Igandea, urriak 20\nBusaren ordutegia: Irteera 09:00\nPrezioa: 5 € erroldatuek, 10 € erroldatu gabeek\n14 urtetik gorakoentzako jarduera, edo txikiagoak helduren batek lagunduta.\nAdin txikikoek baimena ekarri beharko dute.\nUrriak 7tik 14ra, erroldatuak\nUrriak 14tik 17ra, erroldatu gabeak\nPlazak izen emateko hurrenkeraren arabera esleituko dira.\nAzaroko ostiraletako (9, 16, 23, 30) 4 gauetan zehar, Aranguren Ibarreko koadrilen arteko lehiaketa ezberdinak egingo dira. Ekipo guztiek – gehienez 10 – lehiaketa guztietan parte hartuko dute eta osotara puntu gehien lortzen duten bi taldeek, sari itzela irabaziko dute.\nParte hartzen duten taldeak mutilenak, neskenak edo mistoak izan daitezke.\nParte hartzaile bakoitzak, egun bakoitzean jolas bakarra egin ahalko du.\nZeinek parte hartuko du?\nTalde bakoitzak gutxienez 6 kide eta gehienez 12 izango ditu, haien artean erabakiko dute jolas eta egun bakoitzean nork lehiatzen duen.\nAurretik izena eman dutenen zerrendan ez dagoen inork ezingo du parte hartu.\nTaldeak erroldatuta dauden pertsonez osatuta egon beharko dute, 1989 eta 2003 urteen artean jaiotako pertsonez.\nIzen emate orri bat bete eta Aranetxera eraman beharko da taldeko 12 €-rekin batera.\nIzen emateko azken eguna: urriak 20\nUdalerriko sare kultural eta artistikoa ezagutzeko eta etorkizunean gazteen artea garatzeko ekintzak garatzeko helburuarekin, Aranguren Ibarreko Udaleko Gazte Arloak udalerriko artisten datu base bat osatuko du.\nAranguren Ibarrean erroldatutako 12 eta 30 urte bitarteko gazteak.\nGazte Taldeak (kideen artean erdia Aranguren Ibarreko gazteak direnean)\nDatu basean izena emateko, pasa zaitez Aranetxeatik eta bete eskaera bat.\nAranetxeako Beldurraren Etxea posible izan dadin lagundu nahi baduzu, pasa zaitez Aranetxeatik eta esango dizugu nola parte hartu.\nAranguren Ibarreko Gazte Arlotik eta bertako gazteekin elkarlanean, robotikarekin esperimentatzeko gune berri bat abiatuko dugu.\nGunean ordenagailuak, robotikako kitak, 3Dko inprimagailuak eta aholkularitza egongo dira.\nDatak: Ostiralero, 17:30etik 20:00etara.\nHasiera: ostirala, irailak 27\nInformazio gehiago: Aranetxea


NADA SURF + JOHN VANDERSLICE - MAIATZAK 28 LARUNBATA - Rock Kontzertua - Atabal Biarritz\n22.05.28 – 21:00\nPrezioak: 25/28€ ~ Kideentzat: 22€\nNada Surf kolegiotik irauten duen adiskidetasun istorioa da.\nNew Yorkeko taldeak ederki asko daki gustuko dituen musikak uztartzen: pop, rock eta punk. Ibilbide luzean, taldea gero eta ausartagoa bilakatu da.\nHamabi kantuz osatu disko berri elektriko, indartsu, argitsu, malenkoniatsu, intimista eta mingotsak argitaratu du, eta indie rock goxoaren eta betiko amerikar power-pop onenaren nahasketaren emaitza da.\nJohn Vanderslicek ibilbide luzea du, kantagile kantari, disko ekoizle eta estudio eraginkorraren jabe gisa. Horregatik, leku berezia hartu du AEBetako indie rockaren munduan.\nOihanean eta zuren artean galtzeko ariketa egin du John Vanderslicek, eta kaosa eta dekonstrukzioa bilatu ditu disko berrirako usaiako soinu eta instrumentazioak lantzeko tenorean. Emaitzak leku ezezagun batean jarri du, mito baten xarmaren eraginpean.


Hemen zaude:Hasierako orria > Eibarko Berdintasunaren Aldeko Elkarteak > Gehitu Eibar > Gehitu Eibar\nLGTBI eskubideen aldeko Gehitu Eibar\nGEHITU-k bestelako ekitaldiak ere antolatzen ditu aldian behin: ibilaldiak eta kirol ekitaldiak oro har, txangoak, asteburuko irteerak, e.a. GEHITU-k, urtean zehar, orijinaltasuna eta dibertsitatea ezaugarri dituzten festak antolatzen ditu. Horrez gain, GEHITU-k bestelako jarduerak ere antolatzen ditu, esaterako: hitzaldiak, ekainaren 28ko gay pride egunari lotutako ekitaldiak, jardunaldi monografikoak, Nazioarteko Zinemaldian "Sebastian" saria ematen du, e.a. Gure eskubideak defendatzeko garrantzi handikoak diren esparruetan hainbat jarduera eta ekimen bultzatzen ditu GEHITU-k. Bazterketaren aurka ere lan egiten du, batez ere komunikabideetan, erakunde publikoen aurrean eta hezkuntza-arloan.\nEusko Jaurlaritzak Gehitu onura publikoko elkartea dela deklaratu zuen 2006an (Maiatzaren 2ko 88/2006ko Dekretua), eta Donostiako Udalak Hiritar Merituaren Domina eman zion 2004an. Bestalde, Gipuzkoako Foru Aldundiak "Gipuzkoa Giza Eskubideak Saria" eman zion 2009 urtean.\nGainera, Euskal Herriko beste elkarte batzuekin hitzarmena sinatu dugu elkarekintzan aritzeko asmoz: Errespetuz, Chrisallys Euskal Herria, Nazioarteko Amnistia, Les Bascos, Mugen Gainetik, AMPGYL eta EHUko LGTB Ligarekin, hain zuzen.\nHelbidea: Zezenbide 9 baxua, (Andretxean)


BAMek UNITOUR Orientazio Azokan parte hartuko du « BAM\nBAMek UNITOUR Orientazio Azokan parte hartuko du\nAurton ere, BAM Begoñako Andra Mari Irakasleen Unibertsitate Eskolak UNITOUR Orientazio Azokan parte hartuko du, eta, bertan, honako balio hauetan oinarritzen duen prestakuntza-proposamena emango du jakitera: justizia, berdintasuna, elkartasuna, elkarrizketa, irekitasuna zein partaidetza eta inspirazio euskaldun nahiz kristau argia.\nUNITOUR Unibertsitateko Orientazio Azoka azaroak 4an egingo da Bilboko Euskalduna Jauregian. Ekitaldi horretan, hainbat unibertsitatek eta erakundek parte hartuko dute, beste hezkuntza-zentro batzuei, ikasleei, orientazioko profesionalei eta familiei euren eskaintza akademikoaren berri emateko.\n2020ko edizio honetan, BAMek Lehen Hezkuntzako Graduko prestakuntza-proposamena eramango du UNITOURera, honako aipamen hauek kontuan hartuta: Hezkuntza Fisikoa, Atzerriko Hizkuntza, Curriculuma Sakontzea eta Hezkuntza Artistikoa; baita Haur Hezkuntzako Gradukoa ere, honako aipamen hauek kontuan hartuta: Artea eta Hezkuntza eta Hizkuntzen Hastapen Goiztiarrak; eta Haur zein Lehen Hezkuntzako Gradu Bikoitzekoa ere bai.\nEra berean, BAMeko erakustokian, Haur eta Lehen Hezkuntzako graduetara egokitzeko ikastaroei buruzko informazioa eskainiko zaie irakasle-ikasketetan diplomatutakoei, baita hizkuntzen tratamendu integratuko espezializazioko berezko tituluari buruzkoa ere.\nBAM Begoñako Andra Mari Irakasleen Unibertsitate Eskolak UNITOURera hurbiltzen direnei gomendatzen die QR kodeak irakurtzeko aplikazioa eramatea euren telefono mugikorrean edo tableta digitalean instalatuta, zentroko prestakuntza-eskaintza osoa ezagutzeko eta deskargatzeko.\nCOVID-19aren ondorioz sortutako osasun-pandemia dela eta, UNITOUR Unibertsitateko Orientazio Azokan, neurri higieniko sanitario zorrotzak beteko dira, eta jende-kopurua kontrolatuta eta mugatuta egongo da. Sartzean, maskara eraman beharko da derrigorrean, gela egongo da barruko aldean, tenperatura kontrolatuko da eta segurtasun-tartea gordeko da.\nIkasturte berria eta aldaketa handiak\nAdi-adian programa BAMen. Biktimak hezitzaile eta bakearen eta bizikidetzaren eraikitzaile gisa


Atmosferan dagoen CO2a xurgatzeko gai den minerala sortzea lortzen dute | Gadgeten berriak\nAtmosferan dagoen CO2a xurgatzeko gai den minerala sortzea lortzen dute\nGaur egun Lurrean bizi garen gizaki gisa izan dezakegun kezka handietako bat saiatzea da ahalik eta gehien murriztu atmosferara isurtzen dugun CO2 kopurua, epe luzera hondamena erakusten ari den zerbait, bai planetan bizirauteko eta baita beste izaki bizidunentzat ere. Kezka hori nabarmen areagotu da, batez ere gobernu batzuek beren agintaldia baino urte batzuk lehenago sinatutako hitzarmen edo itun mota oro literalki alde batera uzten duten zenbait neurri esker.\nHori saiatzetik urrun, jendea bere onera etor daitekeen edo ez eta, batez ere, epe laburrean bere onura partikularra bilatzeari utzi eta etorriko diren belaunaldiei utziko dieten ondareari begiratu pixka bat, badirudi orain interesgarriena pasatzen dela Ezagut ezazu dagoeneko gure planetako atmosferan pilatzen den CO2a kentzeko metodoa edo modua eta, antza denez, hori lortzeko aurkitu dugun moduetako bat da izenarekin bataiatutako mineral bat erabiltzea magnesita.\n1 Magnisita, karbono dioxidoa xurgatzeko eta biltegiratzeko gai den minerala\n2 Oraindik lan asko dago egiteko, nahiz eta teknologia honi jarritako itxaropenak oso handiak izan\nMagnisita, karbono dioxidoa xurgatzeko eta biltegiratzeko gai den minerala\nMagnesita ezagutzen ez dutenentzat, komentatu naturan dagoenez berritik urrun dagoen mineral baten aurrean gaudela. Mineral hau berotze globalari aurre egiteko interesgarrienetakoa bihurtzen duen ezaugarrietako bat bere berezitasunak eta, batez ere, bere propietateak ulertzeko, oso baliagarriak izan daitezke Lurreko atmosferan dagoen CO2a ezabatzeko lana burutzeko. Mineral honek aurkezten dituen propietate aipagarrienen artean, esate baterako, aipatu gai da karbono dioxidoa absolbitu eta gordetzeko. Horren alde negatiboa da, berez, milaka urte behar direla eratzeko.\nMilaka urte itxaron ezin dugulako behar adina material osatzeko arazoaren konponbide gisa, gaur ikertzaile talde batek argitaratutako artikulu baten bidez aurkezten zaigun proiektu bat aurkeztu nahi dizuet. urteetako garapenaren ondoren, laborategian magnesita artifizialki fabrikatzeko modua aurkitzea lortu dute. Proiektu honen gauzarik interesgarriena da, Ian Power irakasleak zuzentzen duen taldearen arabera, bere taldeak aurkitutako prozedura irits daitekeela magnesita sinterizatuz masiboki eta oso kostu txikian.\nOraindik lan asko dago egiteko, nahiz eta teknologia honi jarritako itxaropenak oso handiak izan\nIkasketak zuzenak direla frogatzeko, urtean Trent Unibertsitatea (Kanada), txikien katalizatzaile gisa erabili da poliestireno esferak, material horren ekoizpenean galtzen ez direnak, hau da, ondorengo prozesuetan berrerabili daitezke. Ideia poliestireno hau erabiltzeko da tenperatura baxuan magnesio karbonato kristalak eratzea azkartu naturak egiten duen moduan. Naturak eta ikertzaile talde honek nola egiten duen jakiteko benetako aldea prozesua aurrera eramateko beharrezko denboran dago, hau da, naturak talde honek 72 ordutan soilik, ehunka urte behar dituen mineral kantitatea sortzeko.\nProiektu honen garapenean lanean ari diren ikertzaileek iragarri bezala, oraingoz Mineral hori modu sintetikoan sortzeko beharrezko metodologia leuntzeko lanean ari dira Dagoeneko iragarri badute beren prozesuak aukera bikainak dituela iragazteko eta xurgatzeko industriaren oinarri bihurtzeko, gaur egun Lurreko atmosferan dauden eta gehiegi berotzearen arrazoia diren milaka tona CO2 askatzen gaituena. gaur.\nInformazio gehiago: fisikoa\nArtikuluaren bide osoa: Gadgeten berriak » Teknologia » Atmosferan dagoen CO2a xurgatzeko gai den minerala sortzea lortzen dute\nTxinako zientzialariek armiarma zeta super indartsua sortzeko gai diren zizareak sortzen dituzte


Parapsikologiaren lana eszeptizismo eta kritikaz baloratu izan da psikologia akademikoaren eta bestelako zientzien aldetik, aztertzen dituen ustezko azalpenik gabeko fenomenoak iruzur hutsak direlakoan, azalpen zientifiko sinple bat dutelakoan edo parapsikologoek fenomeno horien kausak metodo zientifikoari jarraiki ikertzen ez dituztelako. Kasu askotan horrela egiaztatu bada ere, parapsikologo eta beste ikerlarien aldetik, ordea, fenomeno anomalo hauen existentzia aurreiritzirik gabe baieztatu, modu kritikoan aztertu eta euren azalpena metodo zientifikoaz ikertu egin behar direla defendatu da , fenomeno hauen izpiritu-izaeraren baldintzagabeko sinismenaren eta euren burua ere parapsikologotzat hartzen duten pertsonaia batzuek fenomeno hauekiko duten arinkeriazko atxikimendu eta erabilera mediatikoaren aurka ere agertuz.\nFenomeno harrigarri hauek jarraitzaile anitz izan dituzte gizartean garai ezberdinetan eta horrela kultura-fenomeno ere bilakatu da, literaturan eta zineman ere bere eragina uztearekin batera. Horrela, ezagunak dira, gai hauen inguruan mamu eta izpirituen inguruko istorioak literaturan; zineman, berriz, ospetsuak dira The Ring filmea eta The X-Files telebista-seriea. Kultura-giro horretan asko dira, orobat, sortu diren iruzurtiak, fenomeno parapsikologikoekin batere zerikusirik ez dutenak.\nXIX. mendeko bigarren erdialdean espiritismo-gaiekiko interesa piztu eta zabaldu zen Europan eta Ipar Amerikan. Gizarte-maila guztietako jendea erakarri zuen gaia izan zen eta horrela 1882 urtean arlo ezberdinetako ikerlariek Society for Physichal Research (SPR) elkartea sortu zuten Cambridgen. Parapsikologiaren lehenengo elkartea izan zen eta gerora ere aktiboena, han eta hemen antzeko elkarteak sortu baziren ere. Helburua guztiz zientifikoa zen: "fenomeno mesmeriko, parapsikologiko eta espiritisten multzo zabala ikertzen saiatzea modu antolatu eta sistematiko batez". 1900 urterako 1000 bazkide zituen, horietako asko goi mailako pertsonaia eta zientzialariak. XIX. mendearen bukaerak eta XX. mendearen hasierak ustezko medium eta ahalmen ezohikoak zituen jende ugari ekarri zituen, kasu gehinetan iruzurti hutsak zirela frogatu bazen ere. Iruzurtiak hautemateko lanean nabarmendu zen pertsonaietako bat Harry Houdini izan zen.\nSPR-k garai hartako goi-mailako kideak izan zituen. Besteak beste Marie Curie fisikari ospetsua, sir William Crookes kimikaria (talio eta izpi katodikoen aurkitzailea), John W. Strutt (Fisikaren Nobel Saria 1904an), Charles Richet fisiologoa (Medikuntzaren Nobel Saria 1913an), Camille Flamarion frantses astronomoa, Frederic Myers filosofoa eta William James psikologo estatubatuarra. Zientzialari ospetsu hauek uste zuten espiritismo saioetan hainbat mediumek erakusten zituzten ahalmen paranormalak modu zientifikoan iker zitezkeela, eta lan horretan jardun zuten fenomeno horren jatorria argitzeko.\nXIX. mendearen bukaeran Metapsikika hitza erabiltzen zen fenomeno paranormalak aztertzen zituen zientzia izendatzeko. 1953ko Utrecht-ko nazioarteko kongresuan, aldiz, ikerlariek Parapsikologia hitza onetsi zuten Metapsikika hitz zaharkituaren ordez.\nParapsikologiaren mugarririk garrantzitsuena 1934 urtean kokatzen da Joseph Banks Rhine biologoak Extra-Sensory Perception liburua  plazaratu zuenean, urte batzuk lehenago kartak eta bestelako elementuak erabiliz bere ikasleekin bururutako milaka saiakuntza parapsikologikoetan oinarrituz. Liburuaren arrakasta publikoa nabarmena izan bazen ere, aurkako harrera jaso zuen psikologoen artean. Alde batetik, Rhinek parapsikologiaren interes akademikoa piztu zuen; beste alde batetik, ikerketa parapsikologikoaren ikuspegia guztiz ezberdina zuen, kasuan kasuko azterketa kualitatibo batetik saiakuntza sistematikoak egitera aldatuz.\nOuija ohola, ustez izpirituekin harremanetan jartzeko bitarteko bat: lagun talde bat bere inguruan jarrita eta kondizio egokietan (kontznetraizoa, ...), baso bat mugitzen omen da letra batetik bestera hildakoen mundutik mezuak osatuz.\nParapsikologiak aztertzen dituen fenomenoak, psi fenomeno ere deitutakoak, anomaloak dira. Alde batetik, ez dira ohikoak eta ezezagunak diren baldintzen pean gertatzen dira. Horrek ikerketa zientifikoa zaildu egiten du, fenomeno hauek ezin baitira errepikatu egoera homogeneoetan, euren ezaugarriak, maiztasunak eta kausak aztertzeko. Beste alde batetik fenomeno psikikotzat jotzen dira, onartutako mekanismo fisikoetatik at gertatzen direnak, faktore ezezagunek eraginda, behaketa edo introspekzioa eragozten duen maila inkonsziente batean gertatzen direla suposatzen baita. Zientziatik kritikatu egin da parapsikologiak bereganatzen duen gogo-gorputza dualismoa, ebidentzia zientifikorik ez duen erlijiotik jasotako paradigma baita .\nargikusmena, pertsona batek objektu, pertsona, toki eta gertaera bati buruzko ikusmenezko ezagutza eskuratzen duenean, ohiko informazio-iturriak erabili gabe (adibidez, pertsona batek galdutako bitxi bat non dagoen ikusten duenean, horretarako inongo informazioarik izan gabe); argientzumena (adibidez, bertan izan gabe, toki batean dauden ahots eta soinuak entzuten dituenean) eta beste zentzumenei buruzko ahalmenak ere bereizten dira; orobat, pertsonarena izan den objektu bat ukitzen da batzuetan argikusmena lortzeko;\nxenoglosia, hizkuntza bat aurrez ezagutu gabe, bapatean hizkuntza horretan komunikatzeko gaitasuna, esandakoa ulertuz edo ulertu gabe, agertzen denean; berraragipen edo izpiritu baten posesio moduan interpretatu izan da;\npirokinesia, objektu bat gogoaz erretzea;\npoltergeist, objektuen mugimendu bapateko eta zalapartatsuak, soinu eta argiekin batera batzuetan, ustez izpiritu baten indarrak eragindakoak; batzuetan bizidunei ere egotzi ohi zaie eta orduan psikokinesiaren barnean kokatzen dira, RSPK Recurrent Spontaneous Psychokinesis izenpean;\nMetodologiaren aldetik parapsikologiak dituen hutsuneak ere nabarmenak dira. Ildo horretatik kritika nagusienetako bat teoria zientifikoek eduki behar duten faltsugarritasuna da. Teoria bat ezin baita faltsutu eta faltsu bihurtzen diren azalpenen aurrean, ad hoc argudioak erabiltzen badira bere faltsutasunari aurre egiteko, teoria ez da zientifikoa. Telepatia-saiakuntza batek ustezko telepataren ahalmen-eza agerian uzten badu, parapsikologoak saiakuntza behar bezalako kondizioetan egin ez dela argudia dezake beti, ez baitira argiak horrelako saiakuntza bat burutzeko baldintzak zein izan behar diren. Beraz, parapsikologiak ikertzen dituen ustezko ahalmen horiek ebidentziaren aurrean faltsutzeko eragozpen nabarmenak daudenez, zientziatik at kokatu eta pseudozientzia eta sinesmenen arloan kokatu behar dira. Askotan, burututako esperimentuak errepikatzerakoan, ezohiko ahalmenak dituzten pertsonek esperimentu hauetako hainbat faktore kontrolatzeko exijitu izan dute, esperimentuaren benetakotasuna zalantzan jarriz horrela. Adibidez, Eusapia Palladino italiar mediumak esperimentu-gela ilunpean izatea exijitzen zuen besteak beste, bere ustezko ahalmenen zintzotasuna frogatu gabe utziz . Zientziaren kausalitate-printzipioa bere gain hartzea eskatu zaio parapsikologiari talde eszeptikoetatik, esperimentuek azaldutako korrelazioak kasualitate hutsa izan daitezkeela nabarmenduz. Psi fenomenoei buruzko esperimentu itxuraz zientifikoak (Zener kartak, ...) oso mugatuak direla ere kritikatu da eta horrela ebidentzia orokorragoa eta zalantzari gabekoa ere eskatu izan da eszeptikoen aldetik. Nolanahi ere, eszeptizismoaren barnean ere, joera ezberdinak daude. Fenomeno parapsikologikoak ukatzen dituen eszeptizismo gogor eta guztiz negatibista badago ere, joera irekiago batez azter daitezke fenomeno hauek betiere planteatzen dituzten hipotesiak behar bezala eratu eta aztertu eta aurkezten diren frogak zalantzarik gabekoak badira, printzipioz gertakari ezohikoak direla eta, beraz, ebidentzia argiak behar dituztela aurreratuz.\nFenomeno parapsikologikoen ikerketa bi ikuspegitatik aztertu da nagusiki. Alde batetik, berez gertatzen diren fenomenoen banako azterketa eginez, gauzatu diren egoerak zehaztu, azalpen konbentzionala ematen saiatu edota, horren ezean, fenomeno parapsikologikoen barnean kokatzeko. Beste alde batetik, fenomeno parapsikologikoak laborategiko saiakuntzaz aztertzen ere ikertu dira. Saiakuntza sistematiko eta errepikatu hauek estatistikaz aztertzen dira, lortutako emaitzak (telepatia ahalmena ikertzerakoan, pertsona batek aukera ezberdinen artetik beste pertsona batek hautatutakoetatik zenbat asmatu dituen batez bestez zoriz asma daitezkeenekin alderatuz, esaterako). Estatistikaren erabilera kritikatu izan da, asmatutako kasuen kopuura zenbatzean, asmatzeko ahalmena frogatu ordez, asmatzeko ahalmena inplizituki suposatzen dela adieraziz.\nSaiakuntzak edo esperimentuak aurrez horrelako ahalmenak erakutsi dituzten pertsonekin edo denetariko pertsonekin egin daitezke. Saiakuntzak fidagarriak izan daitezen, garrantzitsua da aldi bakoitzean pertsonaren egoerari buruzko ahalik eta datu gehien biltzea (nortasuna, uneko animo edo gogoa), fenomeno hauen agerpena eragin dezaketen faktoreei buruzko informazio eskasa badago ere. Ikerlariak berak duen eragina ere kontuan hartu beharrekoa da eta ahal den neurrian minimotu egin behar da, pertsonaren psi ahalmenei buruz ezer aipatu eta eztabadaitu gabe. Esperimentuan eragina izan dezaketan faktore guztiak kontrolatu behar dira eta ahal den neurrian, aukeratutako elementuak (kartak, ...) zoriz aukeratu eta aurkeztu behar dira. Aldi berean, pertsona arruntez osaturiko kontrol-taldeak ere osatu behar dira, psi ahalmenaren ikerketaren helburu diren pertsona-taldeak eta alegiazko kontrol-taldeak alderatuz, esperimentuaren diseinuak izan ditzakeen joera kontrolaezinen efektua deusezteko. Ezkutupeko bikoitza ere beharrezkoa izaten da, psi-hartzaileaz gainera esperimentatzaileak ere kontrol-taldean edo helburu-taldean aritzen den ez jakitea alegia, emaitzak ebaluatu edo kontrolatzeko joerak ez agertzeko .\nBerezko kasuen azterketaAldatu\nParapsikologiaren gertakari eta pertsonaia famatuakAldatu\nDaniel Dunglas HomeAldatu\nIan Stevenson eta berraragipenakAldatu\nXX. mendearen 60ko eta 70eko hamarkadetan SESBeko (gaur egungo Errusiako) etxekoandre apal batek mundu osoko ikerlari eta parapsikologoak asaldatu zituen, bere ahalmen telekinesikoak direla-eta. Hermetismo eta zorroztasun zientifiko handiz, zientzialari sobietarrek Nina Kulagina izeneko etxekoandre horri laborategiko kontrol zorrotzak egin zizkioten, bere ustezko ahalmenak ikertzeko. Egindako saio guztietan Nina Kulaginak ez zuen inoiz inongo eragozpenik jarri ikerturik izateko, eta SESBeko zientzialariek zein Europako eta EEBBetako parapsikologoek ere ez zuten inoiz iruzurra egiten harrapatu. Kulagina gai zen objektu txikiak mugitzeko inongo kontaktu fisikorik gabe, ustezko telekineasiaren bidez. Saioetan arteri-presioa eta bihotz-taupadak igo egiten zitzaizkion, neke handia sentitzen zuen eta erregistro entzefalografikoak garunaren lobulu okzipitalean ezohiko jarduera antzematen zuen. Hil arte (1990ean) ehunka saiotan parte hartu zuen, eta ospe handiko epaiketa irabazi zion Pravda egunkariari, bere efektu paranormalak imanen bidez lortzen zituela akusatu zion kazetari, hain zuzen \nOtxate herri madarikatuaAldatu\nOtxate Trebiñun kokatzen den herriska bat da. Bertan 1982 urtean Mundo Desconocido aldizkarian argitaraturiko ustezko Objektu Hegalari Ezezagun baten argazkia herrian gertatzen omen ziren fenomeno ez ohikoen abiapuntua izan zen. Argazkiaren eta argazkiaren batera zabaltzen zen artikuluaren egilea Prudencio Muguruza gasteiztarra zen, ufologia, parapsikologia eta zientzia ezkutuetan aritzen den pertsonaia ezaguna. Bertan Otxate herriak astindu omen zuen hiru izurriteen berri ematen zuen, herriko biztanle gehienak hil zituena, izurrite horien froga historikorik ez badago ere . Herrian argi harrigarriak eta ahots misteriotsuak gertatzen zirela ere jasotzen zen. 1987 urtean Alberto Fernández fenomeno parapsikologoen ikerlariak bere buruaz beste egin zuen herrian. Bere taldeak izan zen Otxate herrian jasotako bi psikofonia edo ahots elektronikozko fenomeno hauek jaso zituena: batean ustez Kanpora (?) eta bestean ¿Qué hace la puerta aún cerrada? (Zer dela eta dago oraindik atea itxita?) aditzen da . Ahots elektronikozko fenomeno hauek, iruzurrak ez direnean, interferentziak sortutakoak edo zorizko andana batean jasotako soinu-egiturak besterik ez direla baieztatu da, ordea. Herriko zenbait pertsonen desagerpenak eta hilketa baten berri ere badaude. 2007 urtean Ochate. Realidad y leyenda del pueblo maldito liburua argitaratu zen, herriko gertakarien berri emanez.\nParapsikologia eta herri kulturaAldatu\nBeste alde batetik, literaturan eta zineman ere maiz agertzen dira fenomeno parapsikologikoak, gizartean fenomeno hauek duten eragina islatuz. Literaturan psi fenomenoak erabiltzeagatik nabarmendu den idazle bat Stephen King da. Carrie (1974) bere lehenengo eleberria ahalmen parapsikologikoak zituen neska bati buruzkoa izan zen, gerora zinema eta telebistarako bertsioak izan dituena. Gerora ere, gai hauekiko atxikimenduz jarraitu du idazten, mundu osoko arrakasta handienetako idazle bilakatuz. Zimenan, aipagarria da The sixth sense (euskaraz, Seigarren zentzumena) filmea, hildakoen izpirituekiko harremanak dituen haur bati buruzkoa.\n↑ (Ingelesez) Bem, daryl J.; Honorton, Charles. (1994). «Does Psi Exist?Replicable Evidence for an Anomalous Process of Information Transfer» Psychological Bulletin (1 (115))..


Iñaki Sarasola: “Oso harreman sendoak sortu ditut etxaldean eta lankideekin konfiantza osoz hitz egin dezaket” | Karabeleko\nIñaki Sarasola: “Oso harreman sendoak sortu ditut etxaldean eta lankideekin konfiantza osoz hitz egin dezaket”\nLiteratura-zale amorratua da Iñaki. Karabelekora iritsi berri den arren, lanean gogotsu ari da eta denbora gutxian naturari buruz asko ikasi du.\nKarabelekora duela aste batzuk iritsi zen Iñaki. Gizarte-laguntzailearen gomendioaren bitartez ezagutu zuen etxaldea. Hala ere, egun hauetan azkar ikasten ari dela nabaritzen du: belar txarrak kentzeko, banaketa egiteko, otarrak prestatzeko, uzta biltzeko edo landaketak egiteko gai da jada.\nIñaki oso langilea, oharkorra eta lagun ona da. Izan ere, egun gutxitan konfiantza handia lortu du hainbatekin eta interesak partekatzen dituzten lagunak topatu ditu etxaldean . Iñakik jarduera berri bat hasteko gogoa zuen, eta baratzea inoiz ukitu ez duen arren, moldatu egiten dela aitortzen du. Horrez gain, osasuntsuago eta lasaiago dagoela dio.\nHernanin jaio eta hazi zen Iñaki, eta gogoan du gurasoen baserria. Hala ere, lurra landu ordez pabilioian eta errotan jarduten zuela argitzen du. Beraz, 20 urtetan zehar errotan aritu ondoren, Karabelekoko lanari aurre egiteko prest dagoela ziurtatzen du eta konfiantza osoa du beregan.\nLiteratura-zale amorratua da; politikako eta historiako liburuak irakurri ohi ditu. Bestalde, kozinatzea gustatzen zaio eta, azkenaldian, meditazioa ere egiten du bere koinatuarekin batera.